sagorsarker/bangla-wikipedia huggingface dataset:
প্রদুম্ন কুমার মহানন্দিয়া

ড: প্রদুম্ন কুমার মহানন্দিয়া (; জন্ম:১৯৪৯) হলেন একজন ভারতীয় বংশোদ্ভূত সুইডিশ চিত্রশিল্পী। তিনি তার চার মাস তিন সপ্তাহ সাইকেল-ভ্রমণের জন্য বিখ্যাত। ১৯৭৭ সালে তার প্রেমিকা শারলট ভন সছডবেন-এর সাথে দেখা করতে নতুন দিল্লি থেকে গোথেনবার্গ যাওয়ার জন্য তিনি তার এক বন্ধুর নিকট থেকে সাইকেলটি ক্রয় করেন।
পি.কে. মহানন্দিয়া ১৯৪৯ সালে উড়িষ্যার আঙুল জেলার আথমাল্লিক থানায় কান্দাপাড়া গ্রামে একটি তাঁতি পরিবারে জন্মগ্রহণ করেন। তিনি প্রথমে আথমাল্লিকের মহেন্দ্র উচ্চ বিদ্যালয়ে এরপর বিশ্বভারতীতে আর্ট বিভাগে সিলেক্ট হলেও ফিস পূরণ করার মতো অর্থ না থাকায় বাড়িতে ফিরে আসেন। তারপর তিনি সেখান থেকে সরকারি কলেজ অব আর্ট এন্ড ক্রাফটস, উড়িষ্যায় ভর্তি হন।
পিকে দিল্লি আর্ট কলেজে অধ্যয়নকালে ইন্দিরা গান্ধীর প্রতিকৃতি অঙ্কন করেন এবং প্রশংসিত হন। উৎসাহ পেয়ে বাড়তি আয়ের জন্য কর্তৃপক্ষের অনুমতি নিয়ে কন্নাউট প্লেসের পবিত্র ঝর্ণার পাশে মানুষের প্রতিকৃতি অঙ্কন করতে শুরু করেন। ১৯৭৫ সালের ১৭ই ডিসেম্বর শারলটের সাথে পিকের প্রথম দেখা হয় । শারলট লন্ডনের ছাত্রী ছিলেন এবং তিনি ভারতের সংস্কৃতি জানার জন্য ২২ দিনের ছুটিতে ভারত এসেছিলেন। তখন তিনি স্মৃতিস্বরুপ নিজের একটি প্রতিকৃতি বানাতে মহানন্দিয়ার কাছে গিয়েছলেন। এই প্রতিকৃতি তাদের জীবন বদলে দেয়। তারা একে অপরের প্রেমে পরে যান। কিন্তু শারলটের সুইডেন ফেরত যাওয়ার সময় হয়ে যায়, যদিও তিনি পিকেকে ছেড়ে যেতে ইচ্ছুক ছিলেন না। শারলট পিকেকে সঙ্গে নিয়ে যেতে চান, কিন্তু পিকে নিজ উপার্জনের অর্থে যাবেন বলে জানান। শারলট চলে গেলেও চিঠির মাধ্যমে তাদের যোগাযোগ চলতে থাকে।
এরপর পিকে অর্থ জোগাড় করতে না পেরে পুরনো একটি সাইকেল ক্রয় করে একশত একচল্লিশ দিন সাইকেল চালিয়ে সুইডেনের গোথেনবার্গ পৌঁছান। এরপর তারা বিবাহ করেন এবং তাদের বর্তমানে সিদ্ধার্থ নামে এক ছেলে এবং এমেলি নামে এক মেয়ে রয়েছে।
প্রদুম্ন তার চিত্রশিল্পের জন্য সুইডেনে প্রসিদ্ধ হন এবং তিনি সেখানে সুইডিশ সরকারের অধীনে শিল্প এবং সংস্কৃতি বিষয়ক উপদেষ্টা হিসেবে কাজ করেন। তার চিত্র সারা বিশ্বের বিভিন্ন বৃহৎ শহরে প্রদর্শিত হয়েছে এবং এর জন্য তিনি ইউনিসেফ থেকে পুরষ্কৃত হয়েছেন। ৪ নভেম্বর ২০১২ তে তাকে ঊটকাট ইউনিভার্সিটি থেকে ডক্টরেট ডিগ্রি দিয়ে পুরস্কৃত করা হয়। ২০১০ সালে বলিউড ফ্লিম মেকার সঞ্জয় লীলা বনশালি প্রদুম্ন এবং শারলটের প্রেম কাহিনী নিয়ে সিনেমা বানানোর ঘোষণা দেন।
জর্জ ওয়াশিংটন বিশ্ববিদ্যালয়

জর্জ ওয়াশিংটন বিশ্ববিদ্যালয় যুক্তরাষ্ট্রের ওয়াশিংটন ডি.সি. তে অবস্থিত একটি বেসরকারী বিশ্ববিদ্যালয়। ১৮২১ সালে একটি এক্টের মাধ্যমে এটি প্রতিষ্ঠিত হয়।
প্রেসিডেন্ট জর্জ ওয়াশিংটন এর নামানুসারে এই বিশ্ববিদ্যালয়ের নামকরণ করা হয়। বিশ্ববিদ্যালয়টি ১৪ টি কলেজ এবং স্কুলের সমন্বয়ে গঠিত। সমগ্র কলম্বিয়ায় এটি সবচেয়ে বড় উচ্চ শিক্ষা প্রতিষ্ঠান। প্রায় ৭১ টি বিভাগে জর্জ ওয়াশিংটন বিশ্ববিদ্যালয় ডিগ্রি প্রদান করে। এখানে ১৩০ টি দেশেরও বেশি শিক্ষার্থী পড়াশুনা করে। স্নাতক পর্যায়ে প্রায় ১১০০০ শিক্ষার্থী এবং স্নাতকোত্তর পর্যায়ে প্রায় ১৫৫০০ শিক্ষার্থী পড়াশুনা করে।
ইউ. এস. নিউজ এন্ড ওয়ার্ল্ড রিপোর্টে জর্জ ওয়াশিংটন বিশ্ববিদ্যালয় জাতীয়ভাবে ৬৩তম হয়। এছাড়া প্রিন্সটন রিভিউ, ইন্টার্নশিপের সুযোগের ভিত্তিতে এই বিশ্ববিদ্যালয়টিকে সবার প্রথমে স্থান দিয়েছে। , এই বিশ্ববিদ্যালয়ের ১১০০ প্রাক্তন শিক্ষার্থীবৃন্দ ইউ. এস. ফরিন সার্ভিস ও নানা সামরিক বাহিনীতে চাকরি করছে।
জর্জ ওয়াশিংটন বিশ্ববিদ্যালয়ের ৩ টি ক্যাম্পাস রয়েছে। এর মধ্যে একটি হল ফগি বোটম ক্যাম্পাস, দ্যা মাউন্ট ভেরনন ক্যাম্পাস এবং ভার্জিনিয়া সাইন্স এন্ড টেকনোলজি ক্যাম্পাস। সবরকম প্রশাসনিক কার্যক্রম বিষয়াদি ফগি বোটম ক্যাম্পাসে পরিচালিত হয়। আর ছাত্রাবাসগুলো ফগি বোটম এবং মাউন্ট ভেরনন ক্যাম্পাসে অবস্থিত।
অস্ট্রেলীয় রাজধানী শহরের তালিকা

অস্ট্রেলিয়াতে আটটি রাজধানী শহর রয়েছে, যার প্রতিটি রাজ্য বা অঞ্চলের নিরধারিত সরকারি সীমানায় কাজ করে। ১৯০১ সালের ফেডারেশন অফ অস্ট্রেলিয়া পর মেলবোর্ন প্রাথমিক রাজধানী ছিল। ১৯২৭ সালে, জাতীয় সরকারের কেন্দ্র নতুনভাবে নির্মিত ক্যানবেরার শহরটিতে স্থানান্তরিত হয় যা জাতীয় রাজধানী হিসাবে কাজ করে চলেছে।
প্রতিটি রাজধানী শহর তার অঞ্চল বা রাজ্যের জন্য বিচার বিভাগীয়, প্রশাসনিক এবং আইনি ব্যবস্থার কেন্দ্র। প্রতিটি রাজ্যে এবং অভ্যন্তরীণ অঞ্চলের রাজধানী শহরটি ওই রাজ্য বা অঞ্চলের সর্বাধিক জনবহুল শহর।
অস্ট্রেলিয়ার বাইরের অঞ্চল নরফোক আইল্যান্ডের সরকারি রাজধানী হল কিংস্টন, যদিও এটি কেবল সরকারি প্রশাসনিক কেন্দ্র হিসাবে কাজ করে; তার প্রকৃতপক্ষে রাজধানী বার্ন পাইন।
অস্ট্রেলিয়ান রাজধানী শহর | ]]
এলি গোল্ডিঙের ডিস্কোগ্রাফি

ব্রিটিশ গায়িকা ও সঙ্গীতরচয়িতা এলি গোল্ডিং এখন পর্যন্ত ৩টি স্টুডিও অ্যালবাম, ১টি রিমিক্স অ্যালবাম, ৭টি ইপি, ২৮ টি একক (৬টি সহশিল্পী হিসেবে), ৫টি প্রচারণামূলক একক এবং ৩৩টি মিউজিক ভিডিও প্রকাশ করেছেন। ২০১৩ সালের জুন পর্যন্ত গৌল্ডিং বিশ্বব্যাপী ৩০ লক্ষ অ্যালবাম এবং ১ কোটি একক গান বিক্রি করেছেন। উপরন্তু, ২০১৪ সালের ফেব্রুয়ারি পর্যন্ত তিনি শুধুমাত্র যুক্তরাজ্যে ১৫ লক্ষ অ্যালবাম এবং ৪৩ লক্ষ একক বিক্রি করেছেন।
২০০৯ সালে পলিডোর রেকর্ডসে গান গাওয়ার পর ঐ বছররের ডিসেম্বরে গৌল্ডিং তার প্রথম ইপি "অ্যান ইন্ট্রোডাকশন টু এলি গৌল্ডিং" প্রকাশ করেন। এরপর ২০১০ সালের ফেব্রুয়ারিতে তিনি তার প্রথম অ্যালবাম "লাইটস" মুক্তি দেন। অ্যালবামটি মুক্তির পরই অ্যালবামটি ইউকে অ্যালবামস চার্টে শীর্ষস্থান দখল করে এবং ব্রিটিশ ফোনোগ্রাফিক ইন্ড্রাস্টি (বিপিআই) থেকে দ্বৈত প্লাটিনাম সার্টিফিকেশন অর্জন করে অ্যালবামে অন্তর্ভুক্ত ছিল চারটি একক: "আন্ডার দ্য শিটস", "স্টেরি আইড", "গানস অ্যান্ড হর্সেস" এবং "দ্য রাইটার", যেগুলো ইউকে সিঙ্গেলস চার্টে যথাক্রমে ৫৩তম, ৪র্থ, ২৬তম এবং ১৯তম স্থান অর্জন করে। ২০১০ সালের নভেম্বরে, অ্যালবামটি "ব্রাইট লাইট" নামে পুনরায় মুক্তি দেওয়া হয়, যেখানে এলটন জনের কভার গান "ইওর সং"সহ নতুন সাতটি গান সংযুক্ত করা হয়। "ইওর সং" গানটি ইউকে সিঙ্গেলস চার্টে দ্বিতীয় স্থান অধিকার করে। অ্যালবামের ষষ্ঠ গান "লাইটস" যুক্তরাজ্যে ৪৯তম স্থান অর্জন করে, এছাড়া যুক্তরাষ্ট্র ও কানাডায় গানটি যথাক্রমে দ্বিতীয় এবং সপ্তম স্থান দখল করে
গৌল্ডিং-এর দ্বিতীয় স্টুডিও অ্যালবাম "হ্যালসিয়ন" মুক্তি পায় ২০১২ সালের অক্টোবরে। মুক্তির পর এটি যুক্তরাজ্যে শীর্ষস্থান দখল করে এবং কানাডা, জার্মানি ও যুক্তরাষ্ট্রে সেরা দশে অবস্থান করে। বিপিআই পরে একে ট্রিপল প্লাটিনাম সার্টিফিকেশন প্রদান করে এবং রেকর্ডিং ইন্ডাস্ট্রি অ্যাসোসিয়েশন অব আমেরিকা (আরআইএএ) প্রদান করে গোল্ড সার্টিফিকেশন। অ্যালবামের প্রধান একক "এনিথিং কুড হ্যাপেন" ইউকে সিঙ্গেলস চার্টে পঞ্চম স্থান অর্জন করে এছাড়াও এককটি তার প্রথম গান হিসেবে অস্ট্রেলিয়ায় চার্টে জায়গা করে নেয় (২০তম স্থান অর্জন করে) এবং "বিলবোর্ড" হট ১০০-তে তার দ্বিতীয় গান হিসেবে জায়গা করে নেয়, যেখানে এর অবস্থান ছিল ৪৭তম। পরবর্তী একক "ফিগার ৮" এবং "এক্সপ্লোশন" ইউকে চার্টে যথাক্রমে ৩৩তম ও ১৩তম স্থান অর্জন করে। ২০১৩ সালে এলি গৌল্ডিং ক্যালভিন হ্যারিসের "আই নিড ইওর লাভ" গানটিতে সহশিল্পী হিসেবে কণ্ঠ দেন, যা যুক্তরাজ্যে ৪র্থ স্থান অর্জন করে। ঐ একই বছর তার অ্যালবাম "হ্যালসিয়ন" পুনরায় মুক্তি দেওয়া হয় "হ্যালিসিয়ন ডেইস" নামে যাতে অতিরিক্ত ১০টি গান সংযুক্ত করা হয়েছিল।
২০১৪ সালে গৌল্ডিং "ডাইভার্জেন্ট" চলচ্চিত্রের সাউন্ডট্র্যাক "বিটিং হার্ট" রেকর্ড করেন, এছাড়াও তিনি ক্যালভিন হ্যারিসের সাথে তাদের দ্বিতীয় সমন্বিত গান "আউটসাইড" প্রকাশ করেন। এর পরের বছর "ফিফটি শেডস অব গ্রে" চলচ্চিত্রের সাউন্ডট্র্যাক "লাভ মি লাইক ইউ ডু" রেকর্ড করেন "লাভ মি লাইক ইউ ডু" বিশ্বব্যাপী বাণিজ্যিকভাবে সাফল্য অর্জন করে এবং যুক্তরাজ্যসহ কয়েকটি দেশে চার্টের শীর্ষস্থান অর্জন করে। গৌল্ডিং-এর তৃতীয় স্টুডিও অ্যালবাম "ডিলিরিয়াম" ২০১৫ সালের নভেম্বরে মুক্তি পায় এবং যুক্তরাজ্য, যুক্তরাষ্ট্র ও অস্ট্রেলিয়ায় তৃতীয় স্থান অর্জন করে, এবং কয়েকটি দেশে সেরা পাঁচে জায়গা করে নেয়। অ্যালবামটিতে তিনটি একক: "অন মাই মাইন্ড", "আর্মি"এবং "সামথিং ইন দ্য ওয়ে ইউ মুভ" অন্তর্ভুক্ত ছিল।
গড়বেতা বিধানসভা কেন্দ্র

গড়বেতা (বিধানসভা কেন্দ্র) ভারতের পশ্চিমবঙ্গ রাজ্যের পশ্চিম মেদিনীপুর জেলার একটি বিধানসভা কেন্দ্র। 
ভারতের সীমানা পুনর্নির্ধারণ কমিশনের নির্দেশিকা অনুসারে, ২৩৩ নং গড়বেতা বিধানসভা কেন্দ্রটি গড়বেতা-১ সমষ্টি উন্নয়ন ব্লক এবং আমলাসুলী, জোগারডাঙ্গা, পিয়াসালা এবং সরবোথ গ্রাম পঞ্চায়েত গুলি গড়বেতা-২ সমষ্টি উন্নয়ন ব্লক এর অন্তর্গত। 
গড়বেতা বিধানসভা কেন্দ্রটি ৩৩ নং ঝাড়গ্রাম লোকসভা কেন্দ্র (এসটি) এর অন্তর্গত। 
২০১৬ সালের নির্বাচনে, তৃণমূল কংগ্রেসের "আশিস চক্রবর্তী" তার নিকটতম প্রতিদ্বন্দ্বী সিপিআই (এম) এর সরফরাজ খানকে পরাজিত করেন।
২০১১ সালের নির্বাচনে, সিপিআই (এম) এর সুশান্ত ঘোষ তার নিকটতম প্রতিদ্বন্দ্বী কংগ্রেসের হেমা চৌবেকে পরাজিত করেন।
১৯৬৭ থেকে ২০০৬ সাল পর্যন্ত গড়বেতা দুটি আসন ছিল - গড়বেতা ইস্ট ও গড়বেতা ওয়েস্ট।
২০০৬, ২০০১, ১৯৯৬, ১৯৯১ এবং ১৯৮৭ সালের রাজ্য বিধানসভা নির্বাচনে, সিপিআই (এম) এর সুশান্ত ঘোষ ২২০ নং গড়বেতা ইস্ট বিধানসভা কেন্দ্র থেকে জয়ী হন তার নিকটতম প্রতিদ্বন্দ্বী ২০০৬ এবং ২০০১ সালে 
তৃণমূল কংগ্রেসের মহম্মদ রফিককে পরাজিত করেন, ১৯৯৬ এবং ১৯৯১ সালে কংগ্রেসের তপন চক্রবর্তীকে পরাজিত করেন এবং ১৯৮৭ সালে কংগ্রেসের প্রণব রায়কে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর শুভেন্দু মণ্ডল ১৯৮২ সালে কংগ্রেসের শরৎ কুমার রায়কে এবং ১৯৭৭ সালে জনতা পার্টির পঞ্চানন সিনহা রায়কে পরাজিত করেন।
২০০৬, ২০০১, ১৯৯৬, ১৯৯১ এবং ১৯৮৭ সালের রাজ্য বিধানসভা নির্বাচনে, সিপিআই (এম) এর কৃষ্ণ প্রসাদ দুলে ২২১ নং গড়বেতা ওয়েস্ট (এসসি) বিধানসভা কেন্দ্র থেকে জয়ী হন তার নিকটতম প্রতিদ্বন্দ্বী ২০০৬ সালে বিজেপি'র তাপস সাহাকে পরাজিত করেন, ২০০১ সালে বিজেপির কালিপদ দুলেকে, ১৯৯৬ সালে কংগ্রেসের সিদ্ধার্থ বিসাইকে এবং ১৯৯১ এবং ১৯৮৭ সালে কংগ্রেসের কিঙ্কর রুইদাসকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর অনাদি মোল্লা ১৯৮২ সালে কংগ্রেসের মদন মোহন গুড়িয়াকে পরাজিত করেন। সিপিআই (এম) এর সন্তোষ বিসুই ১৯৭৭ সালে সিপিআইয়ের কৃষ্ণ প্রসাদ দুলেকে পরাজিত করেন।
সিপিআই এর কৃষ্ণ প্রসাদ দুলে ১৯৭২, ১৯৭১ এবং ১৯৬৯ সালে জয়ী হন। কংগ্রেসের কে. কে. ছালাক ১৯৬৭ সালে জয়ী হন।
সিপিআইয়ের সরোজ রায় ১৯৭২, ১৯৭১ এবং ১৯৬৯ সালে জয়ী হন। ১৯৬৭ সালে কংগ্রেসের পি. সিনহা রায় জয়ী হন।
কংগ্রেসের তুষার টুডু ১৯৬২ সালে জয়ী হন। কংগ্রেসের তুষার টুডু এবং সিপিআইয়ের সরোজ রায় উভয়ই ১৯৫৭ সালে গড়বেতা যৌথ আসনে জয়ী হন। স্বাধীন ভারতের প্রথম নির্বাচন ১৯৫১ সালে, সিপিআইয়ের সরোজ রায় গড়বেতা কেন্দ্র থেকে জয়ী হন।
আজিম

আজিম নামে সুপরিচিত নূরুল আজিম খালেদ রউফ (২৩ জুলাই ১৯৩৭ - ২৬ মার্চ ২০০৩) ছিলেন একজন বাংলাদেশী অভিনেতা। ১৯৬০ ও ১৯৭০-এর দশকে লোককাহিনী নির্ভর ও প্রণয়ধর্মী চলচ্চিত্রে প্রধান অভিনেতা হিসেবে তিনি সুখ্যাতি অর্জন করেন। ১৯৬০ সালে এহতেশাম পরিচালিত "রাজধানীর বুকে" চলচ্চিত্রে পার্শ্ব চরিত্রে অভিনয়ের মধ্য দিয়ে তার বড় পর্দায় আত্মপ্রকাশ হয়। প্রধান অভিনেতা হিসেবে তার প্রথম চলচ্চিত্র মুস্তাফিজের উর্দু ভাষার "পায়েল"। তার অভিনীত উল্লেখযোগ্য চলচ্চিত্রসমূহ হল "হারানো দিন" (১৯৬২), "ডাকবাবু" (১৯৬৬), "সাইফুল মুল্‌ক্‌ বদিউজ্জামাল" (১৯৬৭), "সাত ভাই চম্পা" (১৯৬৮) এবং "ভানুমতি" (১৯৬৯)। পরবর্তীকালে তিনি "টাকার খেলা" (১৯৭৪) চলচ্চিত্র দিয়ে পরিচালক হিসেবেও আত্মপ্রকাশ করেন। তার নির্মিত অন্যান্য চলচ্চিত্রসমূহ হল "প্রতিনিধি", "জীবন মরণ", "বদলা", "গাদ্দার", এবং "দেবর ভাবী"।
নূরুল আজিম খালেদ রউফ ১৯৩৭ সালের ২৩শে জুলাই তৎকালীন ব্রিটিশ ভারতের পূর্ব বঙ্গের (বর্তমান বাংলাদেশ) সিলেটের হবিগঞ্জে জন্মগ্রহণ করেন। তার পিতা মুন্সেফ হওয়ার কারণে দেশের বিভিন্ন স্থানে তার শৈশব কাটে। পরে ঢাকার হাটখোলায় স্থায়ী হন।
আজিম চলচ্চিত্রে আগমন করেন "রাজধানীর বুকে" (১৯৬০)-এ একটি ক্ষুদ্র চরিত্রে অভিনয় দিয়ে। তার বন্ধু রবীন ঘোষ এই ছবির সঙ্গীত পরিচালক ছিলেন। ১৯৫৯ সালে যখন এই ছবির চিত্রায়ন চলছিল, তিনি আজিমকে পরিচালক এহতেশামের সাথে পরিচয় করিয়ে দেন এবং চরিত্রটি পাইয়ে দেন। তিনি "হারানো দিন" (১৯৬১) ছবিতে আরেকটি ছোট চরিত্রে কাজ করার পরে তিনি ইবনে মিজানের অসমাপ্ত "আওর গম নেহি" ছবিতে খলচরিত্রে অভিনয় করেন। পরের বছর তিনি রহমান-রওশন আরা অভিনীত "নতুন সুর" (১৯৬২) ছবিতে খল চরিত্রে অভিনয় করেন। একই বছর তিনি উর্দু ভাষার "পয়সে" ও "বেওয়াকুফ" এবং বাংলা ভাষার "মেঘ ভাঙ্গা রোদ" চলচ্চিত্রে চুক্তিবদ্ধ হন। কাজী খালেক পরিচালিত "মেঘ ভাঙ্গা রোদ" (১৯৬৪) ছবিতে তার বিপরীতে ছিলেন সুজাতা।
প্রযোজক ও পরিচালক হিসেবে:
কাজী জাফরউল্লাহ

কাজী জাফরউল্লাহ একজন বাংলাদেশি রাজনীতিবিদ, শিল্পপতি ও বাংলাদেশ আওয়ামী লীগের সর্বোচ্চ নীতিনির্ধারণী কমিটি সভাপতিমণ্ডলীর সদস্য। তিনি ২০০১ সালের জাতীয় সংসদ নির্বাচনে তৎকালীন ফরিদপুর-৫ আসন থেকে সংসদ সদস্য নির্বাচিত হন।
জাফরউল্লাহ ১৯৪৯ সালের ১ মার্চ ফরিদপুর জেলার ভাঙ্গা উপজেলায় জন্মগ্রহণ করেন। তার পিতা কাজী মাহাবুব উল্লাহ ছিলেন বৃহত্তর ফরিদপুর অঞ্চলের বিশিষ্ট ব্যবসায়ী, দানবীর ও সমাজসেবক। তার মাতার নাম বেগম জেবুন্নেসা। তার চাচা ডা. কাজী আবু ইউসুফ ছিলেন আওয়ামীলীগ নেতা এবং ফরিদপুর ৫ আসনের সাবেক সংসদ সদস্য। জাফরউল্লাহ সেইন্ট গ্রেগরী উচ্চ বিদ্যালয় থেকে ১৯৬৪ সালে মাধ্যমিক ও ঢাকা কলেজ থেকে উচ্চ মাধ্যমিক সম্পন্ন করে ঢাকা বিশ্ববিদ্যালয় থেকে স্নাতক ও স্নাতকোত্তর ডিগ্রী অর্জন করেন।
১৯৭৫ সালে সপরিবারে বঙ্গবন্ধু হত্যার পরে ১৯৮১ সালে শেখ হাসিনার স্বদেশ প্রত্যাবর্তনের পর তার চাচা ডা. কাজী আবু ইউসুফের নির্দেশে তিনি আওয়ামীলীগের রাজনীতিতে স্বকীয় হন।
১৯৭৫ সালে সপরিবারে বঙ্গবন্ধু হত্যার পর ১৯৮১ সালে শেখ হাসিনার স্বদেশ প্রত্যাবর্তনের পরেই জাফরউল্লাহ আওয়ামী লীগের রাজনীতিতে প্রবেশ করেন।
জাফরউল্লাহ ২০০১ সালের জাতীয় সংসদ নির্বাচনে আওয়ামী লীগের মনোনয়নে তৎকালীন ফরিদপুর-৫ আসন থেকে সংসদ সদস্য নির্বাচিত হন। ২০১৪ ও ২০১৮ সালের একাদশ জাতীয় সংসদ নির্বাচনে একই ফরিদপুর-৪ আসনে আওয়ামী লীগ সমর্থিত প্রার্থী হিসেবে নৌকা প্রতীক নিয়ে প্রতিদ্বন্দ্বীতা করে স্বতন্ত্র প্রার্থী মজিবুর রহমান চৌধুরীর কাছে পরাজিত হন।
২০১৬ সালের ২৩ অক্টোবর আওয়ামী লীগের ২০তম জাতীয় সম্মেলনে জাফরউল্লাহ সর্বোচ্চ নীতিনির্ধারণী কমিটি সভাপতিমন্ডলীর সদস্য হিসেবে নির্বাচিত হন। এছাড়াও তিনি আওয়ামীলীগের স্থানীয় সরকার ও সংসদীয় মনোনয়ন বোর্ডের সদস্য। বর্তমানে তিনি বাংলাদেশ আওয়ামী লীগের ৩নং প্রেসিডিয়াম সদস্য হিসেবে দায়িত্ব পালন করছেন।
জাফরউল্লাহ ব্যক্তিগত জীবনে নিলুফার জাফরের সাথে বিবাহ বন্ধনে আবদ্ধ হন। নিলুফার জাফর, ২০০৮ সালের জাতীয় সংসদ নির্বাচনে ফরিদপুর-৪ আসন থেকে আওয়ামী লীগের মনোনয়নে সংসদ সদস্য নির্বাচিত হন। ২০১৬ সালে প্রকাশ হওয়া পানামা পেপারসে এই দম্পতির নাম প্রকাশিত হয়েছিল এবং ব্রিটিশ ভার্জিন আইল্যান্ডে অফসোর কোম্পানি রয়েছে বলে তখন পানামা পেপারসে উল্লেখ করা হয়।
শামীমা নাজনীন

শামীমা নাজনীন একজন বাংলাদেশী চলচ্চিত্র, মঞ্চ এবং টেলিভিশন অভিনেত্রী। তিনি ২০১২ সালের ঘেটু পুত্র কমলা ছবিতে অভিনয়ের জন্য শ্রেষ্ঠ অভিনেত্রী হিসেবে মেরিল-প্রথম আলো পুরস্কার পেয়েছেন।
নাজনীন ১৯৯৪ সালে ইডেন কলেজ থেকে পদার্থবিজ্ঞান বিভাগে স্নাতক ডিগ্রি অর্জন করেন। তিনি ১৯৯৬ সালে নাগরিক নাট্য সম্প্রদায় এর সাথে মঞ্চ নাটকে অভিনয় শুরু করেন। তিনি দুই দুয়ারী ছবির জন্য সেরা পার্শ্ব অভিনেত্রী হিসেবে বাচসাস পুরস্কার পান। তিনি ২০১২ সালের ১৫তম মেরিল-প্রথম আলো পুরস্কার বিজয়ী।
মুরারই গভঃ পলিটেকনিক কলেজ

মুরারই গভঃ পলিটেকনিক কলেজ  একটি সরকারি পলিটেকনিক কলেজ। এটি পশ্চিমবঙ্গ সরকার কর্তৃক ২০১৫ সালে স্থাপিত হয়। এই পলিটেকনিক কলেজটি পশ্চিমবঙ্গ রাষ্ট্রীয় কারিগরী পরিষদ এর সঙ্গে যুক্ত এবং সর্ব ভারতীয় টেকনিক্যাল পরিষদ দ্বারা স্বীকৃত। এই কলেজটি মূলত ডিপ্লোমা কলেজ, যার ডিপ্লোমা কোর্সগুলি হল - ইলেক্ট্রনিক্স-কমিউনিকেশন ইঞ্জিনিয়ারিং, সার্ভে ইঞ্জিনিয়ারিং এবং কম্পিউটার সায়েন্স টেকনোলজি।
মুরারই গভঃ পলিটেকনিক কলেজটি মুরারই থানার অন্তর্গত একটি প্রত্যন্ত গ্রামে মহুরাপুরে অবস্থিত।
নিকটবর্তী রেলওয়ে স্টেশন বাঁশলই, রাজগ্রাম এবং মুরারই। এছাড়া রয়েছে ৭নং রাজ্য সড়ক।
কবি নজরুল কলেজ

কবি নজরুল কলেজ () এটি ১৯৮৫ সালে বীরভূম জেলার মুরারইয়ে স্নাতক কলেজ রূপে স্থাপিত হয়। যা বর্ধমান বিশ্ববিদ্যালয় এর অধীনস্থ।
এই কলেজটি বিশ্ববিদ্যালয় মঞ্জুরি কমিশন দ্বারা স্বীকৃত।
বারমাল জেলা

বারমাল জেলা (, ) আফগানিস্তানের পাক্তিকা প্রদেশের একটি জেলা। এটি পাকিস্তানের উত্তর ওয়াজিরিস্তান এবং দক্ষীণ ওয়াজিরিস্তানের সীমান্তের ধারে যা পাকিস্তানের পূর্ববর্ততি কেন্দ্রীয় প্রশাসিত উপজাতীয় অঞ্চলগুলির মধ্যে একটি জেলা হিসেবে পরিচিত।
আঙ্গুর আদা হচ্ছে জেলাটির প্রধান শহর। গোমল জেলার শকিন শুধু পশ্চিম অঞ্চলে অবস্থান করছে।
বারমাল জেলার অন্যান্য শহরগুলির মধ্যে রয়েছে নিম্নরুপ:
১: মার্ঘা আদা
২: লামান আদা
৩: গাজখেল আদা
৪: জার্গার আদা
৫: টাইটুন শাগা
জেলাটিতে মূলত পশতুন সম্প্রদায়ের লোকজনের বসবাস, যেখানে প্রধানত খারোটি ও ওজিরা রয়েছে।
দিলা জেলা

দিলা জেলা () আফগানিস্তানের পাক্তিকা প্রদেশের একটি অন্যতম জেলা।
এখানকার জনংখ্যা আনুমানিক প্রায় ২০,০০০ জন এর মত এবং প্রায় ৬০০ কিমি এলাকা জুড়ে জেলাটির অবস্থান। জেলা রাজধানীর শহরের নাম হচ্ছে দেলা নামক গ্রাম, যেখানে প্রায় শত শত পরিবারের বসতি রয়েছে। এছাড়াও এলাকাটিতে ছোট ছোট গ্রাম রয়েছে, যার মধ্যে ৩ থেকে ৫০টির মত পরিবারের বসবাস রয়েছে। এখানকার প্রভাবশালী উপজাতিগুলির মধ্যে রয়েছে সুলেইমান খেলা, সুলতান খেলা এবং জালালজাই। এছাড়াও উল্লেখযোগ্য কিছু উপ-উপজাতি রয়েছে।
এখানকার প্রধান ভাষা হচ্ছে পশতু ভাষা। এখানকার বেশিরভাগ লোকই অশিক্ষিত, যদিও বেশ কয়েকজন প্রবীণ ব্যক্তিবর্গ রয়েছেন যারা শিক্ষিত এবং স্থানীয় জনতারা প্রতিনিধির দায়িত্ব পালন করে থাকেন।
সারা আলি খান

সারা আলি খান (, ; জন্ম: ১২ আগস্ট ১৯৯৫) হলেন একজন ভারতীয় অভিনেত্রী, যিনি হিন্দি চলচ্চিত্রে কাজ করেন। তিনি বলিউড অভিনেতা সাইফ আলি খান এবং অভিনেত্রী অমৃতা সিংয়ের কন্যা। জন্মসূত্রে তিনি পতৌদি পরিবারের সদস্য এবং মনসুর আলি খান পতৌদি ও শর্মিলা ঠাকুরের নাতনি। কলাম্বিয়া বিশ্ববিদ্যালয় হতে স্নাতকোত্তর ডিগ্রি অর্জনের পর, ২০১৮ সালে, সারা রোমান্টিক চলচ্চিত্র কেদারনাথে সুশান্ত সিং রাজপুতের বিপরীতে অভিনয় করার মাধ্যমে বলিউডে যাত্রা শুরু করেন।
সারা আলি খান হচ্ছেন মনসুর আলি খান পতৌদি এবং শর্মিলা ঠাকুরের পুত্র সাইফ আলি খান এবং অমৃতা সিংয়ের (তারা উভয়েই হিন্দি চলচ্চিত্র জগতের অভিনয়শিল্পী) কন্যা; তিনি ১৯৯৫ সালের ১২ই আগস্ট তারিখে, মহারাষ্ট্রের মুম্বাইয়ে জন্মগ্রহণ করেন। তিনি পতৌদি পরিবারের একজন সদস্য। তার ভাই ইব্রাহিম আলি খান ২০০৮ সালে মুক্তিপ্রাপ্ত চলচ্চিত্রে "তাশানে" একজন শিশু অভিনেতা হিসেবে কাজ করেন। তার সৎভাই, তৈমুর আলি খান হচ্ছে তার বাবা এবং বলিউড অভিনেত্রী কারিনা কাপুরের ছেলে। তিনি তার বাবার পক্ষ হতে বাঙালি এবং পাঠান জাতির অন্তর্গত এবং তার মায়ের পক্ষ হতে পাঞ্জাবি বংশধর।
মাত্র চার বছর বয়সে, সারা প্রথমবারের মতো বিজ্ঞাপনে অভিনয় করেছিলেন। সাইফের মতে, চলচ্চিত্র ক্যারিয়ারে পদার্পণের জন্য অভিনেত্রী ঐশ্বর্যা রাই বচ্চন সারার অনুপ্রেরণা ছিল। একবার শিকাগোতে অনুষ্ঠিত একটি বিশ্ব সফরে সারা এবং সাইফ একসাথে গিয়েছিলেন, যেখানে ঐশ্বর্যা রাই অভিনয় করেছিলেন; তাকে দেখার পর, সারা তার বাবাকে বলেছিল, "আমি এরকম কিছু একটা করতে চাই"। ২০০৪ সালে, সারা যখন মাত্র নয় বছর বয়সী ছিলেন, তখন তার বাবা-মায়ের তালাক হয়ে যায় এবং অমৃতা তার সন্তানদের বৈধ অভিভাবক হিসেবে দায়িত্ব গ্রহণ করেছিলেন। সাইফকে প্রথমে সারা এবং সারার ভাইয়ের সাথে দেখা করার অনুমতি দেওয়া হয়নি; পরবর্তীতে তারা সমঝোতা করে এবং সাইফের মতে, বর্তমানে সারা এবং তার মধ্যে "পিতা ও কন্যার চেয়ে বন্ধুত্বের সম্পর্ক বেশি"। তার সৎমা কারিনার সাথেও সারার সুসম্পর্ক বিদ্যমান; তিনি ২০১৮ সালে এক সাক্ষাৎকারে বলেছেন, "আমি আমার মধ্যে তার [কারিনার] পেশাগত ভাবমূর্তি আত্মভূত করতে চাই"। কিশোর বয়সে, সারার তার ওজন কমার জন্য লড়াই করেছিলেন এবং তাকে ফিট থাকার জন্য কঠোর সময়সূচির অধীনে দৈনন্দিন কর্মকাণ্ড সম্পন্ন করতে হয়েছিল। তিনি পলিসিস্টিক ওভারি সিন্ড্রোমে আক্রান্ত, যাকে তিনি তার ওজন বৃদ্ধির কারণ হিসেবে বিবেচনা করেন। ২০১৬ সালে, সারা নিউইয়র্কের কলাম্বিয়া বিশ্ববিদ্যালয় হতে স্নাতক ডিগ্রি অর্জন করেছেন, যেখানে তিনি আইন ও রাজনৈতিক বিজ্ঞান বিভাগে অধ্যয়ন করেছিলেন।
ওয়েবকিট

ওয়েবকিট একটি জনপ্রিয় ব্রাউজার ইঞ্জিন। অ্যাপলের সাফারি ও অন্যান্য পণ্যে ব্যবহারের জন্যে এটি সমাধিক পরিচিত।
ওয়েবকিট আমাজন কিন্ডল ই-বুক পাঠকের সাথে আসা নিরীক্ষামূলক ব্রাউজারেরও ভিত্তি, আবার অ্যাপলের আইওএসের ডিফল্ট ব্রাউজার, ওএস ৬ ও তারপরের ব্ল্যাকব্যারি ব্রাউজার এবং টাইজেন মোবাইল অপারেটিংস সিস্টেমের ভিতও ওয়েবকিট। ওয়েবকিটের সি++ অ্যাপলিকেশন প্রোগ্রামিং ইন্টারফেস (এপিআই) উইন্ডোতে ওয়েব উপাদান দেখাতে ক্লাসসমূহের একটি সেট প্রদান করে, এবং ব্যবহারকারী ক্লিকের পরে লিংক অনুসরণ, ব্যাক-ফরওয়ার্ড তালিকা ব্যবস্থাপনা, ও সাম্প্রতিক ভ্রমণকৃত পৃষ্ঠাসমূহের ইতিহাস ব্যবস্থাপনার মত ব্রাউজার বৈশিষ্ট্যের প্রয়োগ করে।
ওয়েবকিটের এইচটিএমএল ও জাভাস্ক্রিপ্ট কোড মূলত কেডিইর কেএইচটিএমএল এবং কেজেএস লাইব্রেরির ফোর্ক ছিলো। এরপর এটার আরো উন্নয়ন করে কেডিই, অ্যাপল, গুগল, নকিয়া, বিটস্ট্রিম, ব্ল্যাকব্যারি, ইগালিয়া, এবং অন্যান্য। এ প্রকল্প ম্যাকওএস, মাইক্রোসফট উইন্ডোজ, গ্নু/লিনাক্স এবং অন্য কিছু ইউনিক্স-সদৃশ অপারেটিং সিস্টেমসমূহ সমর্থন করে। ৩ এপ্রিল ২০১৩ গুগল ওয়েবকিটের উপাদান ওয়েবকোর ফোর্ক করে গুগল ক্রোমের ভবিষ্যৎ সংস্করণে ব্লিংক নামে ব্যবহারের ঘোষণা দেয়।
টিমাক্স

টিমাক্স () ইউনিক্স-সদৃশ অপারেটিং সিস্টেম সমূহের জন্যে একটি টার্মিনাল মাল্টিপ্লেক্সার। এটি একইসময় একক একটি উইন্ডোতে বহু টার্মিনাল সেশনে প্রবেশের অনুমোদন দেয়। এটি যুগপৎ একাধিক কমান্ড-লাইন প্রোগ্রাম চালানোর জন্যে সুবিধাজনক। এটি নিয়ন্ত্রণকারী টার্মিনাল থেকে প্রসেসকে বিচ্ছিন্ন করতেও ব্যবহৃত হয়, যাতে সিকিউর শেল সেশনসমূহ প্রদর্শিত অবস্থায় না থেকেও সক্রিয় থাকতে পারে।
টিমাক্স গ্নু স্ক্রিনের অনেকগুলো বৈশিষ্ট্য ধারণ করে। এটি ব্যবহারকারীকে একটি নির্দিষ্টি শারিরীক বা ভার্চুয়াল কনসোলের সাথে আবদ্ধ নয় এমন ক্লায়েন্টের সাথে একটি টার্মিনাল সেশন শুরু করার অনুমোদন দেয়; একাধিক টার্মিনাল সেশন একটি একক টার্মিনাল সেশনের অভ্যন্তরে তৈরি করা যায় এবং অতঃপর স্বাধীনভাবে একটি ভার্চুয়াল কনসোল থেকে অন্যটিতে প্রতিক্ষেপন করা যায়, আর প্রতিটি সেশনের একাধিক সংযুক্ত ক্লায়েন্ট থাকতে পারে।টিমাক্সের কিছু উল্লেখযোগ্য বৈশিষ্ট্য হলো:
টিমাক্স ওপেন বিএসডিতে অন্তর্ভুক্ত থাকে এবং অন্যান্য অনেক ইউনিক্স-সদৃশ অপারেটিং সিস্টেমের জন্যে প্যাকেজ ব্যবস্থাপক হিসেবে রয়েছে।
পিপলু খান

রেজাউর রহমান খান যিনি পিপলু রহমান খান হিসেবে পরিচিত, বাংলাদেশি টেলিভিশন বিজ্ঞাপন এবং চলচ্চিত্রনির্মাতা। বিভিন্ন টেলিভিশন বিজ্ঞাপন তৈরি করার পরে, ২০১৮ সালে তিনি ঐতিহাসিক প্রামান্যনাট্য "" নির্মাণ করে পরিচিতি অর্জন করেন। এটি তার পরিচালিত প্রথম চলচ্চিত্র যেটি বাংলাদেশের সর্বশেষ প্রধানমন্ত্রী শেখ হাসিনার জীবনের উপর ভিত্তি করে নির্মিত একটি জীবনী চলচ্চিত্র। বিজ্ঞাপন নির্মাণ কর্মজীবনে তিনি বাংলাদেশ এবং ভারতের মুম্বইয়ে গ্রামীণফোন, ইউনিলিভার-এর মতো ব্র্যান্ডের সাথে কাজ করেছেন। তিনি "হাসিনা: অ্যা ডটার'স টেল" চলচ্চিত্রের একটি গানে কণ্ঠ দিয়েছিলেন।
পতৌদি পরিবার

পতৌদি পরিবার হচ্ছে ভারতের প্রাক্তন রাজধানী পতৌদি রাজ্যের নবাব পরিবার। এই পরিবারটি পাঁচ শতাব্দী পূর্বে আফগানিস্তান থেকে আগত বলে ধারণা করা হয়।
পরিবারের শেষ নবাব যিনি শাসন করেছেন নবাব রূপে তিনি ছিলেন মনসুর আলি খান পতৌদি। তিনি বিয়ে করেছিলেন অভিনেত্রী শর্মিলা ঠাকুরকে। তাঁর তিন ছেলেমেয়ে। সইফ, সোহা ও সাবা। মনসুর আলি খান পটৌডি ভারতীয় ক্রিকেট দলের অধিনায়কও ছিলেন। আপাতত পটৌডি প্যালেসের নবাব রূপে দায়িত্বে রয়েছেন সইফ আলি খান। হরিয়ানার পটৌডি প্যালেসে প্রায় ৮০০ কোটি টাকার সম্পত্তি রয়েছে বলে জানা যায়। মনসুর আলির গোটা সম্পত্তি সইফ, সোহা ও সাবার মধ্যে ভাগ করা রয়েছে।
আইপডলিনাক্স

আইপডলিনাক্স () অ্যাপলের আইপডের জন্যে বিশেষভাবে ডিজাইনকৃত একটি মিউসিলিনাক্স-ভিত্তিক লিনাক্স ডিস্ট্রিবিউশন। যখন আইপডলিনাক্স কার্নেল বুট হয় এটি অ্যাপলের আইপড ওএসের স্থান দখল করে নেয় এবং স্বয়ংক্রিয়ভাবে পডজিলা লোড হয়, যেটি মূলত বাড়তি অন্তর্ভুক্ত প্রোগ্রাম যেমন ভিডিও প্লেয়ার, চিত্র প্রদর্শক, কমান্ড-লাইন শেল,
গেম, প্রোগ্রামিং ডেমো, ভিডিও গেম কনসোলের ইমুলেটরের জন্যে একটি বিকল্প গুই ও লঞ্চার।
২০০৯ মোতাবেক প্রকল্পটি আর সক্রিয় নয় এবং এর ওয়েবসাইটটি আর পরিচালনা করা হয় না। আইপডের জন্যে অন্য ফ্রি ও ওপেন সোর্স সফটওয়্যার উন্নয়ন রকবক্স প্রকল্প, জিরোস্ল্যাকার ও, ফ্রিমাইআইপড নিয়ে চলতে লাগলো, যেগুলো আইপডলিনাক্সকে তার স্থানচ্যুত করে। তবে কিছু তৃতীয় পক্ষের ইন্সটলার এখনও রয়েছে।
আলেকজান্দ্রে ওলিভা

আলেকজান্দ্রে "অ্যালেক্স" ওলিভা (), একজন ব্রাজিলিয়ান ফ্রি সফটওয়্যার কর্মী, ডেভেলপার ও ফ্রি সফটওয়্যার ফাউন্ডেশন ল্যাটিন আমেরিকার প্রতিষ্ঠাতা সদস্য। তিনি এখন ক্যাম্পিনাস স্টেট বিশ্ববিদ্যালয়, ব্রাজিলের কম্পিউটিং ইন্সটিউট থেকে পিএইচডি স্থগিত রেখেছেন, যখন রেড হ্যাটে কম্পাইলার প্রকৌশলী হিসেবে কাজ করছেন, এবং জিসিসিতে অবদান রাখছেন। তিনি লিনাক্স-লিব্রে দেখাশুনো করেন, লিনাক্স কার্নেলের একটি ফোর্ক। এ ফোর্ক মূল কার্নেল থেকে সমস্ত নন-ফ্রি বাইনারি ব্লব সরিয়ে ফেলে। জিনিউসেন্স, ট্রিস্কল গ্নু/লিনাক্স এবং ব্ল্যাগ লিনাক্স এন্ড গ্নু এ কার্নেলকে ব্যবহার করে, যেগুলো সবগুলোকে ফ্রি সফটওয়্যার ফাউন্ডেশন এবং গ্নু প্রকল্প সুপারিশ করে থাকে।
২০০৮ এ ওলিভা "The Pig and the Box" বইটি ব্রাজিলিয়ান পর্তুগিজ ভাষায় অনুবাদ করেন। এটি ক্রিয়েটিভ কমন্স-লাইসেন্সকৃত বই যা বাচ্চাদের জন্যে ডিজিটাল রাইটস ম্যানেজমেন্ট বা ডিআরএমের ভয়াবহতা নিয়ে লেখা।
তিনি একজন প্রাতিষ্ঠানিক গ্নু ও ফ্রি সফটওয়্যার বক্তা।
বেঞ্জামিন ম্যাকো হিল

বেঞ্জামিন ম্যাকো হিল () একজন ফ্রি সফটওয়্যার কর্মি, হ্যাকার, এবং লেখক। তিনি ডেবিয়ান ও উবুন্টু প্রকল্পে অবদানকারী ও ফ্রি সফটওয়্যার ডেভেলপার এবং "Debian GNU/Linux 3.1 Bible", "The Official Ubuntu Server Book", এবং "The Official Ubuntu Book" বিষয়ের তিনটি বইয়ের সহকারী লেখক।
হিল ওয়াশিংটন বিশ্ববিদ্যালয়ের যোগাযোগ বিভাগের সহকারী অধ্যাপক, এবং ফ্রি সফটওয়্যার ফাউন্ডেশনের পরিচালক বোর্ডের সদস্য।
জন ল্যাংগ্রিজ

জন জর্জ ল্যাংগ্রিজ, এমবিই (; জন্ম: ১০ ফেব্রুয়ারি, ১৯১০ - মৃত্যু: ২৭ জুন, ১৯৯৯) লিউয়েসের উত্তরে নিউইকের চইলি এলাকায় জন্মগ্রহণকারী বিখ্যাত প্রথম-শ্রেণীর ইংরেজ ক্রিকেট তারকা ছিলেন। প্রথম-শ্রেণীর ইংরেজ কাউন্টি ক্রিকেটে সাসেক্সের প্রতিনিধিত্ব করেছেন তিনি। দলে তিনি মূলতঃ ডানহাতি উদ্বোধনী ব্যাটসম্যান হিসেবে খেলতেন। এছাড়াও, ডানহাতে মিডিয়াম বোলিংয়ে পারদর্শীতা দেখিয়েছেন জন ল্যাংগ্রিজ।
লিউয়েসের উত্তরে নিউইক এলাকায় এক ক্রিকেট পরিবারে জন ল্যাংগ্রিজের জন্ম। জ্যেষ্ঠ ভ্রাতা জেমস ল্যাংগ্রিজের পদাঙ্ক অনুসরণ করে ১৯২৮ সালে সাসেক্স দলে যোগদান করেন তিনি। এরপর ১৯৫৫ সালে ক্রিকেট খেলা থেকে অবসর গ্রহণের পূর্ব-পর্যন্ত এ দলেই রয়ে যান। এ সময়কালে ৩৪,০০০ এর অধিক রান সংগ্রহ করেছিলেন। তবে, দূর্ভাগ্যবশতঃ জাতীয় দলে খেলার জন্যে তার সুযোগ ঘটেনি। ১৯৩৯-৪০ মৌসুমে ভারত গমনের জন্য তাকে ইংরেজ দলে রাখা হয়েছিল। কিন্তু, দ্বিতীয় বিশ্বযুদ্ধের কারণে এ সফরটি বাতিল হয়ে যেতে বাধ্য হয়।
৭৬বার শতরানের সন্ধান পেয়েছেন তিনি যা অন্য কোন টেস্টবিহীন খেলোয়াড়ের ছোঁয়া পায়নি। তন্মধ্যে, আটবার এ শতরানকে দ্বি-শতকের পরিণত করার দক্ষতা প্রদর্শন করেছেন। রান সংগ্রাহকদের মধ্যে সর্বকালের সেরাদের তালিকায় তার অবস্থান ৪০তম। কেবলমাত্র, গ্ল্যামারগনের অ্যালান জোন্স নিজদেশের পক্ষে আন্তর্জাতিক খেলাবিহীন অবস্থাতে থেকে রান সংগ্রাহকদের মধ্যে তার তুলনায় এগিয়ে রয়েছেন। তবে সেঞ্চুরি করার দিক দিয়ে জন ল্যাংগ্রিজ তার তুলনায় এগিয়ে ছিলেন।
১৯৩৩ সালে মিডলসেক্সের বিপক্ষে অনুষ্ঠিত খেলায় টেড বোলিকে সাথে নিয়ে উদ্বোধনী জুটিতে ৩৫০ মিনিটে ৪৯০ রানের জুটি গড়েন। এ সংগ্রহটি প্রথম-শ্রেণীর ক্রিকেটের প্রথম উইকেট জুটিতে অদ্যাবধি চতুর্থ সর্বোচ্চ রানের সংগ্রহরূপে বিবেচিত হয়ে আসছে।
অধিকাংশ সময়েই স্লিপ অঞ্চলে ফিল্ডিং করতেন। এ অঞ্চলে অবস্থান করে সুদীর্ঘ অব্যর্থ হাতে ৭৮৪ ক্যাচ তালুবন্দী করেছিলেন তিনি। তন্মধ্যে খেলোয়াড়ী জীবনের শেষ মৌসুমে ১৯৫৫ সালে ৪৫ বছর বয়সেও ৬৯ ক্যাচ তালুবন্দী করতে সক্ষমতা দেখান। কেবলমাত্র পাঁচজন খেলোয়াড় এক মৌসুমে তার তুলনায় অধিক ক্যাচ নিয়েছেন।
লেগ সাইডের দিকে বেশ শক্তিশালী ভূমিকা রাখতেন। টাইমসের অভিমত, তার ব্যাটিং যতোটা না অদ্বিতীয় ছিল, তার তুলনায় বেশ সংযত ভঙ্গীমা প্রদর্শন করতেন। এ খেলার অন্যতম আদর্শস্থানীয় ছিলেন। প্রত্যেক বল মোকাবেলা করার পূর্বে শরীরের প্রত্যেকটি উপকরণের দিকেও খেয়াল রাখতেন।
তার স্মরণে উইজডেন উল্লেখ করে যে, ২০শ শতকের অন্যতম সেরা ইংরেজ ক্রিকেটার হওয়া সত্ত্বেও তিনি কোন টেস্টে অংশগ্রহণের সুযোগ পাননি।
ঘরোয়া প্রথম-শ্রেণীর ইংরেজ কাউন্টি ক্রিকেটে অনন্য সুন্দর ক্রীড়াশৈলী প্রদর্শনের প্রেক্ষিতে ১৯৫০ সালে উইজডেন কর্তৃক অন্যতম বর্ষসেরা ক্রিকেটারের সম্মাননা লাভ করেন। এছাড়াও, ক্রিকেট খেলায় অসামান্য অবদানের স্বীকৃতিস্বরূপ এমবিই পদবীতে ভূষিত হন তিনি।
খেলোয়াড়ী জীবন থেকে অবসর গ্রহণের পর ২৫ মৌসুম প্রথম-শ্রেণীর ক্রিকেট আম্পায়ার হিসেবে দায়িত্ব পালন করেন। মনোযোগিতা, নিষ্ঠা ও প্রাচীনপন্থী ধাঁচের চলাফেরার কারণে সর্বত্রই পূজনীয় ছিলেন তিনি। এর স্বীকৃতিস্বরূপ সাতবার টেস্ট ক্রিকেট অঙ্গনে ও আটবার একদিনের আন্তর্জাতিক খেলা পরিচালনা করেছেন তিনি।
জ্যেষ্ঠ ভ্রাতা জেমস ল্যাংগ্রিজ ও জন পুত্র রিচার্ড ল্যাংগ্রিজ সাসেক্স ক্রিকেটের অন্যতম অনুষঙ্গ ছিলেন। চইলি এলাকায় জন ল্যাংগ্রিজের জন্ম। ব্রাইটনে ৫০ বছর অবস্থান করেন ও ২৭ জুন, ১৯৯৯ তারিখে ৮৯ বছর বয়সে সাসেক্সের ইস্টবোর্ন এলাকায় জন ল্যাংগ্রিজের দেহাবসান ঘটে।
সিরাজগঞ্জ এক্সপ্রেস

সিরাজগঞ্জ এক্সপ্রেস (ট্রেন নং ৭৭৫/৭৭৬) বাংলাদেশে বাংলাদেশ রেলওয়ে কর্তৃক পরিচালিত ঢাকা ও সিরাজগঞ্জের মধ্যে চলাচলকারী একটি আন্তঃনগর ট্রেন।
"সিরাজগঞ্জবাসী স্বার্থরক্ষা সংগ্রাম কমিটি"-র ব্যানারে ২০০০ সাল থেকে "হয় রেল−নয় জেল" স্লোগানে আন্দোলন শুরু করে। এই আন্দোলনের ধারাবাহিকতায় ২০০৯ সালের ৯ই এপ্রিল প্রধানমন্ত্রী শেখ হাসিনা সিরাজগঞ্জ সরকারি বিশ্ববিদ্যালয় কলেজের জনসভায় সিরাজগঞ্জকে রেল নেটওয়ার্কের আওতায় ঘোষণা দেন। প্রধানমন্ত্রীর এই ঘোষণার বাস্তবায়ন করতে ২০১৩ সালের ২৭শে জুন সিরাজগঞ্জ এক্সপ্রেস চালু হয়। ঐ সময়ে পুরনো লোকোমোটিভ ও কোচ সংবলিত ট্রেনটি সকাল ৭টায় ঈশ্বরদী জংশন থেকে ছেড়ে বেলা ১০টায় সিরাজগঞ্জ বাজার হয়ে ঢাকার কমলাপুরে যাতায়াত শুরু করে। যাত্রী আকৃষ্ট করতে ব্যর্থ হওয়ায় আবারও ২০১৫ সালের ১৩ই ডিসেম্বর ট্রেনটির সময় ও রুট পরিবর্তন করে ভোর ৬টায় সিরাজগঞ্জ বাজার থেকে যাত্রা শুরু করে সরাসরি ঢাকায়, এবং বিকেল ৫টায় ঢাকার কমলাপুর থেকে ছেড়ে রাতে সিরাজগঞ্জ বাজারে আসা যাওয়া শুরু করে। কিন্তু এটিতে যাত্রী অনেক কমে যায় ও একটি অলাভজনক ট্রেন হিসেবে এখনো চলাচল করছে। 
সিরাজগঞ্জ এক্সপ্রেসে ১১টি কোচে ৯৬৬টি আসন রয়েছে। এর মধ্যে তাপানুকুল স্লিপার শ্রেণীর ৭৮টি, স্নিগ্ধার ১০৫টি এবং শোভন চেয়ারের ৭৮৩টি আসন রয়েছে।
লুৎফর রহমান খান আজাদ

লুৎফর রহমান খান আজাদ একজন বাংলাদেশি রাজনীতিবিদ ও সাবেক প্রতিমন্ত্রী। তিনি টাঙ্গাইল-৩ আসন থেকে বাংলাদেশ জাতীয়তাবাদী দলের (বিএনপি) মনোনয়নে সংসদ সদস্য নির্বাচিত হন এবং ২০০১ সাল থেকে ২০০৬ সাল পর্যন্ত খালেদা জিয়ার দ্বিতীয় মন্ত্রিসভায় বিভিন্ন সময় শ্রম ও কর্মসংস্থান, বস্ত্র ও পাট এবং প্রবাসী কল্যাণ ও বৈদেশিক কর্মসংস্থান মন্ত্রণালয়ের প্রতিমন্ত্রীর দায়িত্ব পালন করেন। বর্তমান তিনি বিএনপির চেয়ারপারসনের উপদেষ্টা হিসেবে দায়িত্ব পালন করছেন।
আজাদ ১৯৫৭ সালের ১ জানুয়ারি টাঙ্গাইল জেলার ঘাটাইল উপজেলায় জন্মগ্রহণ করেন। তার পিতার নাম হাবিবর রহমান ও মাতার নাম সুফিয়া খানম। উচ্চ মাধ্যমিক পর্যন্ত লেখাপড়া করে তিনি রাজীতিতে প্রবেশ করেন।
আজাদ ঘাটাইল উপজেলা নিয়ে গঠিত টাঙ্গাইল-৩ নির্বাচনী আসন থেকে ১৯৯১, ১৯৯৬, ২০০১ সালের জাতীয় সংসদ নির্বাচনে বিএনপির প্রার্থী হিসেবে সংসদ সদস্য নির্বাচিত হন। এ তিনটি নির্বাচনে তিনি তার চাচাত ভাই ও আওয়ামী লীগের শামসুর রহমান খান শাহজাহানের সাথে প্রতিদ্বন্দ্বীতা করে যথাক্রমে ৭১,১৫৭, ৭৩,৮১৫ ও ৯৪,৪২০ ভোট পান ও বিজয়ী হন। ২০০৮ সালের নবম জাতীয় সংসদ নির্বাচনে একই আসনে বাংলাদেশ আওয়ামী লীগের প্রার্থী মতিউড় রহমানের সাথে প্রতিদ্বন্দ্বীতা করে ৮৩,০৭৬ ভোট লাভ করেন এবং পরাজিত হন। ২০১৮ সালের নির্বাচনে একই আসনে বাংলাদেশ জাতীয়তাবাদী দলের মনোনয়ন লাভ করেন।
আজাদ, খালেদা জিয়ার দ্বিতীয় মন্ত্রিসভায় ২০০২ সালের ১১ ফেব্রুয়ারি থেকে ২০০৩ সালের ২২ মে পর্যন্ত শ্রম ও কর্মসংস্থান মন্ত্রণালয়ের প্রতিমন্ত্রী, ২২ মে ২০০৩ থেকে ৬ মে ২০০৪ পর্যন্ত বস্ত্র ও পাট মন্ত্রণালয়ের প্রতিমন্ত্রী এবং ২০০৬ সালের ৯ জুলাই থেকে ২৯ অক্টোবর পর্যন্ত প্রবাসী কল্যাণ ও বৈদেশিক কর্মসংস্থান মন্ত্রণালয়ের প্রতিমন্ত্রী হিসেবে দায়িত্ব পালন করেন।
লিভ উলমান

লিভ ইয়োহানে উলমান (Liv Johanne Ullmann; জন্ম: ১৬ ডিসেম্বর ১৯৩৮) হলেন একজন নরওয়েজীয় অভিনেত্রী ও চলচ্চিত্র পরিচালক। তিনি সুয়েডীয় পরিচালক ইংমার বারিমানের পাণিপ্রার্থীদের একজন।
উলমান "দ্য এমিগ্র্যান্টস" (১৯৭১) চলচ্চিত্রে অভিনয় করে সেরা নাট্য চলচ্চিত্র অভিনেত্রী বিভাগে গোল্ডেন গ্লোব পুরস্কার অর্জন করেন এবং আরও চারটি গোল্ডেন গ্লোবের মনোনয়ন লাভ করেন। ২০০০ সালে তিনি তার নির্মিত দ্বিতীয় চলচ্চিত্র "ফেইথলেস"-এর জন্য পাল্ম দর পুরস্কারের মনোনয়ন লাভ করেন। তিনি "সিনস ফ্রম আ ম্যারিজ" (১৯৭৩) ও "ফেস টু ফেস" (১৯৭৬) চলচ্চিত্রের জন্য দুটি বাফটা পুরস্কার এবং "দি ইমিগ্র্যান্টস" ও "ফেস টু ফেস" চলচ্চিত্রের জন্য দুটি একাডেমি পুরস্কারের মনোনয়ন লাভ করেন।
উলমান ১৯৫০-এর দশকের মাঝামাঝি সময়ে নরওয়েতে মঞ্চ অভিনেত্রী হিসেবে তার অভিনয় জীবন শুরু করেন। তিনি তার কর্মজীবনের বেশির ভাগ সময়ই মঞ্চে কাজ করেন এবং হেনরিক ইবসেনের "আ ডল্‌স হাউজ" নাটকে নোরা চরিত্রে অভিনয় করে পরিচিতি অর্জন করেন। কিন্তু পরবর্তী সময়ে তিনি সুয়েডীয় পরিচালক ইংমার বারিমানের চলচ্চিত্রে কাজ শুরু করার পর অধিক খ্যাতি অর্জন করেন। তিনি বারিমানের ১০টি চলচ্চিত্রে অভিনয় করেন, তন্মধ্যে উল্লেখযোগ্য হল "পারসোনা" (১৯৬৬), "দ্য প্যাসন অব অ্যানা" (১৯৬৯), "ক্রাইজ অ্যান্ড হুইস্পার্স" (১৯৭২) ও "অটাম সোনাটা" (১৯৭৮)। শেষোক্ত চলচ্চিত্রে তার সাথে অভিনয় করেন ইংরিদ বারিমান এবং এই ছবি দিয়ে ইংরিদ পুনরায় সুয়েডীয় চলচ্চিত্রে কাজ শুরু করেন। উলমানকে প্রায়ই সুয়েডীয় অভিনেতা ও ইংমারের সহকর্মী এরলান্ড ইয়োসেফসনের বিপরীতে অভিনয় করতে দেখা যেত। তার সাথে তিনি সুয়েডীয় টেলিভিশন নাটক "সিনস ফ্রম আ ম্যারিজ" (১৯৭৩)-এ অভিনয় করেন, যা পূর্ণদৈর্ঘ্য চলচ্চিত্র হিসেবে সম্পাদনা করা হয়েছিল এবং প্রেক্ষাগৃহে প্রদর্শিত হয়েছিল। উলমান রিচার্ড অ্যাটনবারা পরিচালিত "আ ব্রিজ টু ফার" (১৯৭৭) ছবিতে লরন্স অলিভিয়ের বিপরীতে অভিনয় করেন।
হ্যাকার সংস্কৃতি

হ্যাকার সংস্কৃতি () হলো সফটওয়্যার ব্যবস্থার সীমাবদ্ধতা অতিক্রম করে অভূতপূর্ণ ফলাফল অর্জনে বুদ্ধিবৃত্তিক সংপ্রশ্ন গ্রহণে যারা আগ্রহী এমন ব্যক্তিবর্গের উপ-সংস্কৃতি। উপভোগের উদ্দেশ্যে বিশেষ কিছু কার্যে (যেমন প্রোগ্রামিং অথবা অন্য মাধ্যম) অংশগ্রহণকে "হ্যাকিং" বলা হয়। যাইহোক, হ্যাকার সংজ্ঞায়িতকরণ বিশেষকসমূহ তাদের কার্য (যথা প্রোগ্রামিং) নয়, বরং তাদের কার্যপ্রক্রিয়া, যা হবে উত্তেজনাকর ও অর্থবহ কিছু। ক্রীড়নীয় বুদ্ধিমত্তাসম্পন্ন কার্যের ক্ষেত্রে বলা হয় যে তার "হ্যাক মূল্য" রয়েছে, সেখান থেকেই "হ্যাক" এসেছে। প্রাথমিক উদাহরণের মধ্যে রয়েছে, ছাত্ররা নিজেদের প্রযুক্তিগত দক্ষতা ও নৈপুন্য প্রদর্শনের উদ্দেশ্যে এমআইটির হ্যাকসমূহ। তাই হ্যাকার সংস্কৃতির উদ্ভব ৬০-এর দশকে একাডেমিয়ায়, উদ্ভব হয় ম্যাসাচুসেট্‌স ইনস্টিটিউট অব টেকনোলজি (এমআইটি)-এর টেক মডেল রেইলরোড ক্লাব ও এমআইটি আর্টিফিশিয়াল ইন্টিলিজেন্স ল্যাবরেটরিকে ঘিরে। হ্যাকিং মূলত ছিলো অবরুদ্ধ এলাকায় বিশেষ ক্ষতিসাধন ব্যতীত নৈপুণ্য প্রদর্শন করে প্রবেশ করা।
রিচার্ড স্টলম্যান যারা প্রোগ্রামিং করে এমন হ্যাকারদের ব্যাখ্যা করেছেন এভাবে:
এ উপসংস্কৃতির হ্যাকাররা তাদেরকে স্পষ্টভাবে ক্ষতিসাধন করা হ্যাকার থেকে আলাদা করে রাখে এবং এসব অপরাধীদের "ক্র‍্যাকার" বলে অভিহিত করে।
জারগন ফাইল সর্বজন স্বীকৃত না হলেও, প্রভাব বিস্তারকারী হ্যাকার অপভাষার একটি সংকলন, হ্যাকারকে সংজ্ঞায়িত করে "A person who enjoys exploring the details of programmable systems and stretching their capabilities, as opposed to most users, who prefer to learn only the minimum necessary"(যে ব্যক্তি প্রোগ্রামযোগ্য ব্যবস্থার বিশদ আবিষ্কার ও তাদের কার্যক্ষমতার বিস্তার উপভোগ করে, যখন বেশিরভাগ ব্যবহারকারীই যা প্রয়োজন তা জানাতেই সীমাবদ্ধ থাকে) হিসেবে। রিকুয়েস্ট ফর কমেন্টস (আরএফসি) ১৩৯২, ইন্টারনেট ব্যবহারকারীদের পরিভাষাকোষ,এ অর্থকে আরও বিস্তৃত করে, "যে ব্যক্তি কোন সিস্টেম, কম্পিউটার ও বিশেষভাবে কম্পিউটার নেটওয়ার্ক সম্পর্কে প্রগাঢ় উপলব্ধি অর্জন করে পুলকিত হয়।"
জারগন ফাইলে নথিভূক্ত করা হয়েছে যে, এ হ্যাকাররা গণমাধ্যম ও সাধারণ মানুষের হ্যাকার শব্দটির দ্বারা হ্যাকার বোঝানোতে হতাশ। তারা বরং তাদের ক্র‍্যাকার বলে অভিহিত করে। এ দলে "ভাল" হ্যাকার ও "মন্দ" হ্যাকার সবাই আছে।
অমৃতা সিং

অমৃতা সিং (জন্মঃ ফেব্রুয়ারি ১, ১৯৫৮) হচ্ছেন একজন ভারতীয় চলচ্চিত্র এবং টেলিভিশন অভিনেত্রী। চলচ্চিত্র জগতে আশি এবং নব্বইয়ের দশকে অমৃতা মোটামুটিভাবে ভালোই একজন পরিচিত মুখ ছিলেন। তিনি টেলিভিশন অভিনেত্রী হিসেবেও কাজ করেছেন।
অমৃতার বাবা একজন সেনা কর্মকর্তা ছিলেন যার নাম ছিলো শিবিন্দার সিং এবং তার মা রুখসানা সুলতানা ১৯৭০ এর দশকে রাজনীতিবিদ সঞ্জয় গান্ধীর একজন সহযোগী ছিলেন। অমৃতার দাদীর নাম ছিলো মোহিন্দার কর এবং শোভা সিং নামের দিল্লীর এক নামকরা শিল্পপতি মোহিন্দারের পিতা ছিলেন। ঔপন্যাসিক খুশবন্ত সিং এর সঙ্গে অমৃতাদের আত্মীয়তা আছে। চল্লিশ এবং পঞ্চাশের দশকের হিন্দি চলচ্চিত্রাভিনেত্রী পারা বেগম তার অমৃতার একভাবে খালা হতেন এবং হিন্দি চলচ্চিত্রের ছোটখাটো অভিনেতা আইয়ুব খান অমৃতার দূর সম্পর্কের খালাতো ভাই হন। অমৃতা দিল্লীর 'মডার্ন স্কুল'তে অধ্যায়ন করেছিলেন, তিনি হিন্দি ভাষা সহ পাঞ্জাবি ভাষাতেও পারদর্শী।
সঞ্জয় গান্ধী

সঞ্জয় গান্ধী (১৪ ডিসেম্বর ১৯৪৬-২৩ জুন ১৯৮০) ভারতের একজন রাজনীতিবিদ ছিলেন; সঞ্জয় ছিলেন ইন্দিরা গান্ধীর পুত্র। তিনি নেহরু- গান্ধী পরিবার এর একজন সদস্য ছিলেন। সঞ্জয় গান্ধীকে সবাই ইন্দিরা গান্ধীর পরে ভারতীয় জাতীয় কংগ্রেসের সভাপতি হবেন বলে ভাবতেন এবং এটাও ভাবা হয়েছিলো সঞ্জয়ই হবেন ইন্দিরার পরের প্রধানমন্ত্রী; কিন্তু একটি বিমান দূর্ঘটনায় সঞ্জয় নিহত হলে তাঁর বড় ভাই রাজীব গান্ধী ইন্দিরার উত্তরসূরী এবং ভারতের প্রধানমন্ত্রী হন। সঞ্জয়ের পত্নী মেনকা গান্ধী এবং ছেলে বরুণ গান্ধী ভারতীয় জনতা পার্টির সদস্য।
সঞ্জয়ের জন্ম হয় দিল্লীতে ১৯৪৬ সালের ১৪ ডিসেম্বর ইন্দিরা গান্ধী এবং ফিরোজ গান্ধীর কনিষ্ঠ পুত্র হিসেবে। রাজীব গান্ধীর মতই সঞ্জয় প্রথমে ওয়েলহ্যাম বয়েজ স্কুল (দেরাদুন) এবং ডুন স্কুল (দেরাদুন) তে অধ্যায়ন করেন। সঞ্জয় বিশ্ববিদ্যালয়ে পড়েননি কিন্তু গাড়ি নির্মাণ প্রকৌশলকে নিজের কর্মজীবন হিসেবে বেছে নেন এবং ইংল্যান্ডে তিন বছরের প্রশিক্ষণ নেন এই বিষয়ে। সঞ্জয় ক্রীড়া গাড়ির প্রতি খুবই আগ্রহী ছিলেন এবং ১৯৭৬ সালে বৈমানিকের লাইসেন্স পেয়ে যান। তিনি বিমান এ্যাক্রোব্যাটিক্সের প্রতি আগ্রহী ছিলেন এবং এটার জন্য তিনি পুরস্কারও পেয়েছিলেন। তাঁর বড় ভাই রাজীব যদিও ইন্ডিয়ান এয়ারলাইন্সের একজন ক্যাপ্টেন ছিলেন এবং রাজীবের মত সঞ্জয়ও তাঁর মার খুব ঘনিষ্ঠ ছিলেন।
গুরমিত চৌধুরী

গুরমিত সীতারাম চৌধুরী, একজন ভারতীয় টেলিভিশন অভিনেতা, মডেল এবং নৃত্যশিল্পী যিনি গুরমিত চৌধুরী নামে পরিচিত। কারান দারার খামোশিয়া চলচ্চিত্রের মাধ্যমে বলিউডে তিনি অভিষিক্ত হন। ঝালাক দিখলা যা নামক নৃত্য প্রতিযোগিতা অনুষ্ঠানের ৫ম সিজনে তিনি বিজয়ী হন।.
দেবিনা ব্যাণার্জির সীতা চরিত্রের বিপরীতে "রামায়ণ" ধারাবাহিকে রামের চরিত্রে অভিনয় করেন গুরমিত, যা তাকে যশ ও খ্যাতি এনে দেয়।
"রামায়ণের" পরে "পাতি পাত্নি অর ওহ্" ধারাবাহিকে তার তার বাগদত্তা দেবিনা ব্যাণার্জির সাথে তিনি আবারও জুটি বাঁধেন। এছাড়াও পুনার ভিভাহ এ তিনি ইয়াশ সিনধিয়া এর চরিত্রে অভিনয় করেন।
ঝালাক দিখলা যা নামক নৃত্য প্রতিযোগিতা অনুষ্ঠানে কোরিওগ্রাফার শম্পা সন্থালিয়া এর সাথে ৫ম সিজনের বিজয়ী হন। এছাড়াও নাচ বালিয়ে ৬ তে দেবিনা ব্যাণার্জির সাথে অংশ নেন এবং প্রথম রানার আপ হয়ে প্রতিযোগিতা শেষ করেন। "ফেয়ার ফ্যাক্টর: খাত্র কে খিলাড়ি ডার কা ব্লকবাস্টার" এও তিনি প্রথম রানার আপ হয়ে প্রতিযোগিতা শেষ করেন। এছাড়ারও তিনি মি. জাবালপুর উপাধি এবং মি. ইন্ডিয়া প্রতিযোগিতায় জয়ী হন।
অফিসিয়াল সিক্রেটস অ্যাক্ট, ১৯২৩

অফিসিয়াল সিক্রেটস অ্যাক্ট, ১৯২৩ এ আইনের ৩ ধারায় বলা হয়েছে, নিষিদ্ধ স্থানে যদি কেউ যায় বা যেতে উদ্যত হয় কিংবা ওই স্থানের কোনো নকশা বা স্কেচ তৈরি করে বা কোনো গোপন তথ্য সংগ্রহ বা প্রকাশ করে তবে সে অপরাধী হবে। ৩ (ক) ধারায় বলা হয়েছে যে, নিষিদ্ধ স্থানের কোনো ফটো, স্কেচ বা নকশা কেউ প্রকাশ করতে পারবে না। ৪ ধারায় বলা হয়েছে যে, কোনো বিদেশী এজেন্টের সঙ্গে যোগাযোগ করে খবর সংগ্রহ করা যাবে না। আইনের ৫ ধারায় বলা হয়েছে, কোনো নিষিদ্ধ এলাকা ও সরকার ঘোষিত কোনো এলাকা সম্পর্কীয় কোনো গোপনীয় অফিসিয়াল কোড বা পাসওয়ার্ড বা কোনো স্কেচ, প্ল্যান, মডেল, আর্টিকেল, নোট, দলিলপত্র অথবা তথ্য কোনো ব্যক্তি আইনসঙ্গত দখলে বা নিয়ন্ত্রণে রেখেও যদি যথাযথ সতর্কতা অবলম্বন না করে, যদি অন্য কোনো ব্যক্তির নিকট হস্তান্তর করে, তার নিয়ন্ত্রণাধীন তথ্যাদি অন্য কোনো বিদেশি রাষ্ট্র ব্যবহার করে, তাতে সেই ব্যক্তি অপরাধী হবে। 
৫ (ক) উপধারা অনুযায়ী কোনো প্রতিরক্ষা নির্মাণকাজ, অস্ত্রাগার, নৌ, স্থল বা বিমান বাহিনীর স্থাপনা বা স্টেশন বা খনি, মাইনক্ষেত্র, কারখানা, ডকইয়ার্ড, ক্যাম্প বা বিমান বা গোপনীয় অফিসিয়াল কোড সংক্রান্ত অপরাধে শাস্তি মৃত্যুদণ্ড অথবা ১৪ বছর কারাদণ্ড। অন্যান্য অপরাধের ক্ষেত্রে দুই বছর কারাদণ্ড।
প্রজ্ঞাসুন্দরী দেবী

প্রজ্ঞাসুন্দরী দেবী (জন্ম ১৮৮৪ – মৃত্যু ১৯৫০) একজন ভারতীয় রন্ধন প্রণালী বিষয়ক গ্রন্থ লেখিকা ও পত্রিকা সম্পাদক ছিলেন। ১৯০২ সালে প্রকাশিত তার "আমিষ ও নিরামিষ আহার" বাংলা সাহিত্যের একটি তাৎপর্যপূর্ণ রন্ধন প্রণালী বিষয়ক গ্রন্থ। ১৮৯৭ সালের প্রারম্ভ থেকে প্রজ্ঞাসুন্দরী "পুণ্য" নামের একটি পত্রিকা প্রকাশ করেছিলেন।
প্রজ্ঞাসুন্দরী দেবী বিজ্ঞানী হেমেন্দ্রনাথ ঠাকুর তথা পূর্ণিমা দেবীর কন্যা। তার পিতামহ দেবেন্দ্রনাথ ঠাকুর ছিলেন একজন দার্শনিক এবং প্রপিতামহ দ্বারকানাথ ঠাকুর ছিলেন একজন উদ্যোগপতি। নোবেল পুরস্কার বিজয়ী সাহিত্যিক তথা কবি রবীন্দ্রনাথ ঠাকুর ছিলেন তার কাকা।
১৮৯১ সালে প্রজ্ঞাসুন্দরী দেবী রসরাজ লক্ষ্মীনাথ বেজবরুয়ার সাথে বিবাহসূত্রে আবদ্ধ হন। তারা চারটি সন্তানের পিতা-মাতা ছিলেন যদিও একজন খুব কম বয়সে মারা যায়। উল্লেখযোগ্য যে, লক্ষ্মীনাথ বেজবরুয়া প্রজ্ঞাসুন্দরী দেবীকে তার রন্ধন প্রণালীগুলি বই আকারে প্রকাশ করতে উৎসাহিত করেন। ১৯৫০ সালে প্রজ্ঞাসুন্দরী দেবী ইহলীলা সংবরণ করেন।
হাসিমারা বিমানঘাঁটি

হাসিমারা বিমানঘাঁটি হল ভারতীয় বিমানবাহিনীর একটি ঘাঁটি যা ভারতের পশ্চিমবঙ্গ রাজ্যের আলিপুরদুয়ার জেলায় অবস্থিত। হাসিমারা ভারত-ভুটান সীমান্তের কাছে কৌশলগতভাবে অবস্থিত। এটি চুম্বি উপত্যকার নিকটতম ভারতীয় বিমানঘাঁটিও যা ভারতের সিকিম রাজ্য, ভুটান এবং তিব্বত স্বায়ত্তশাসিত অঞ্চলের মধ্যে ত্রি-সংযোগস্থলে অবস্থিত।
দেশের উত্তর-পূর্বে চীনের শক্তির কথা মাথায় রেখেই এই যুদ্ধবিমানের অন্যতম ঘাঁটি তৈরি হচ্ছে উত্তরবঙ্গের সবুজে মোড়া হাসিমারায়।হাসিমারা থেকে বাংলাদেশ, ভুটান এবং চীন তুলনামূলকভাবে নিকটবর্তী। অবস্থানগত দিক থেকে অত্যন্ত গুরুত্বপূর্ণ জায়গা। হাসিমারায় রাফাল এসে গেলে এটি অনেক বেশি গুরুত্বপূর্ণ ঘাঁটিতে পরিণত হবে। চীনের কথা ভেবেই ভারত সামরিক ঘুঁটি সাজাচ্ছে। আগামী দিনের পরিস্থিতির কথা মাথায় রেখে হাসিমারায় নিজেদেরকে তৈরি রাখতে রাফাল যুদ্ধবিমান কার্যকর ভূমিকা নেবে বলেই দাবি প্রতিরক্ষা মন্ত্রকের।সাড়ে ন’ টন অস্ত্র বহন এবং এয়ার ডিফেন্স ও গ্রাউন্ড অ্যাটাকে সক্ষম রাফাল হাসিমারায় এসে গেলে পড়শি দেশ চীন চিন্তায় পড়বে স্বাভাবিকভাবেই।
হাসিমারায় শেষবার ১৯৯৩ সালে রানওয়ের আস্তরণ সংস্কার করা হয়েছিল। রাফাল আসার আগে ফের রানওয়ে সংস্কারের কাজে হাত দেওয়া হয়েছে। যতটা সম্ভব মসৃণ করে তোলা হচ্ছে সেটি। এই কাজ ছ’মাসের মধ্যে শেষ হয়ে যাবে। হাসিমারার বর্তমান রানওয়ে ৮৫০০ থেকে ৯ হাজার ফুট লম্বা। যা অত্যাধুনিক এই যুদ্ধবিমানের জন্য আদর্শ। হ্যাঙারও বিশেষভাবে তৈরি করা হচ্ছে। যাতে শুধু রাফালই নয়, আরও এক অত্যাধুনিক যুদ্ধবিমান সুখোই-৩০ সেখানে থাকতে পারে।
উত্তরবঙ্গের ডুয়ার্সের হাসিমারা বিমানবাহিনী ঘাঁটি রাফাল যুদ্ধবিমানকে স্বাগত জানাতে প্রস্তুতিপর্ব অনেকটাই সেরে ফেলেছে। ২০২০-তে প্রথমে পাঞ্জাবের আম্বালা বিমানবাহিনী ঘাঁটিতে পরমাণু অস্ত্রবাহী এই যুদ্ধবিমান নামবে। তার এক-দেড় বছরের মধ্যেই হাসিমারা বিমানবাহিনী ঘাঁটিতে চলে আসবে আরও বেশ কয়েকটি রাফাল। সেকারণেই এই অত্যাধুনিক যুদ্ধবিমান রাখার জন্য হ্যাঙার তৈরির কাজ প্রায় শেষের পথে। শুরু হয়েছে রানওয়ে মসৃণ করার কাজও। সম্পূর্ণ নতুন মোড়কে হাসিমারা ঘাঁটিকে তৈরি করার পথে কয়েক কদম ইতিমধ্যেই এগিয়ে গিয়েছে প্রতিরক্ষা মন্ত্রক।
হাসিমারা বিমানবাহিনী ঘাঁটির এয়ার কমোডর জে এস মান । এখানে হাসিমারায় বিমানবাহিনীর ২২ তম স্কোয়াড্রন ছিল।
টিএলসি: টেবিলস, ল্যাডার্স অ্যান্ড চেয়ার্স (২০১৮)

টিএলসি: টেবিলস, ল্যাডার্স অ্যান্ড চেয়ার্স একটি পেশাদার কুস্তি প্রতি-দর্শনে-পরিশোধ এবং ডাব্লিউডাব্লিউই নেটওয়ার্কের অনুষ্ঠান ছিল, যেটি ডাব্লিউডাব্লিউই তাদের ব্র্যান্ড র এবং স্ম্যাকডাউনের জন্য প্রযোজনা করেছিল। এই অনুষ্ঠানটি ২০১৮ সালের ১৬ই ডিসেম্বর তারিখে মার্কিন যুক্তরাষ্ট্রের ক্যালিফোর্নিয়ার স্যান হোসের এসএপি সেন্টারে অনুষ্ঠিত হয়েছিল। এটি কালানুক্রমিকের অধীনে প্রচারিত দশম অনুষ্ঠান এবং পর প্রথম অনুষ্ঠান যেখানে দুই ব্র্যান্ডের কুস্তিগীরেরা লড়াই করেছেন।
প্রাক-প্রদর্শনে দুইটি সহ মূল অনুষ্ঠান মিলিয়ে মোট ১২টি ম্যাচ এই অনুষ্ঠানে অনুষ্ঠিত হয়েছিল। এই অনুষ্ঠানের সর্বশেষ শেষ ম্যাচে আসকা ডাব্লিউডাব্লিউই স্ম্যাকডাউন নারী চ্যাম্পিয়নশিপের জন্য প্রথমবারের মতো নারীদের ট্রিপল থ্রেট টেবিল, ল্যাডার অ্যান্ড চেয়ার ম্যাচে বেকি লিঞ্চ এবং শার্লট ফ্লেয়ারকে হারিয়েছে। অন্যান্য শীর্ষস্থানীয় ম্যাচে, ডিন অ্যামব্রোজ ডাব্লিউডাব্লিউই আন্তঃমহাদেশীয় চ্যাম্পিয়নশিপ ম্যাচে সেথ রলিন্সকে, ড্যানিয়েল ব্রায়ান ডাব্লিউডাব্লিউই চ্যাম্পিয়নশিপ ম্যাচে এ জে স্টাইলসকে, রোন্ডা রাউজি ডাব্লিউডাব্লিউই র নারী চ্যাম্পিয়নশিপ ম্যাচে নিয়া জ্যাক্সকে এবং ব্রোন স্ট্রোম্যান রয়্যাল রাম্বলে ডাব্লিউডাব্লিউই ইউনিভার্সাল চ্যাম্পিয়নশিপ ম্যাচে ব্রক লেজনারের প্রতিদ্বন্দ্বী নির্ধারণের জন্য আয়োজিত টেবিল, ল্যাডার অ্যান্ড চেয়ার ম্যাচে তৎকালীন ভারপ্রাপ্ত র জেনারেল ম্যানেজার ব্যারন করবাইনকে হারিয়েছে।
২০১৮ সালের ২২শে অক্টোবর তারিখে প্রচারিত "র"-এর পর্বে সেথ রলিন্স এবং ডিন অ্যামব্রোজ ড্রু ম্যাকইন্টায়ার এবং ডলফ জিগলারকে হারিয়ে র ট্যাগ টিম চ্যাম্পিয়ন হয়েছিল। কিন্তু জয়ের পর অ্যামব্রোজ হঠাৎ রলিন্সকে আক্রমণ করারমাধ্যমে হিল টার্ন করেন। এর দুই সপ্তাহ পর অ্যামব্রোজ আবার রলিন্সকে আক্রমণ করে, যার ফলে রলিন্স র ট্যাগ টিম চ্যাম্পিয়নশিপ ম্যাচে এওপির (রেজার এবং আকাম) কাছে পরাজিত হন। এর পরের সপ্তাহে অ্যামব্রোজ দ্য শিল্ডের পোশাক পুড়িয়ে ফেলে জানিয়ে দেন যে, দ্য শিল্ড তাকে দুর্বল করেছে। অতঃপর রলিন্স অ্যামব্রোজের ডাব্লিউডাব্লিউই আন্তঃমহাদেশীয় চ্যাম্পিয়নশিপ ম্যাচের প্রস্তাবটি গ্রহণ করেছেন।
শালবনী বিধানসভা কেন্দ্র

শালবনী (বিধানসভা কেন্দ্র) ভারতের পশ্চিমবঙ্গ রাজ্যের পশ্চিম মেদিনীপুর জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ২৩৪ নং শালবনি বিধানসভা কেন্দ্রটি ভীমপুর, বিষ্ণুপুর, দেবগ্রাম, লালগেরিয়া এবং শালবনি গ্রাম পঞ্চায়েত গুলি শালবনী সমষ্টি উন্নয়ন ব্লক এবং গোয়ালতোড়, গোহালডাঙ্গা, জীরাপাড়া, মাখলি, পাথরপাড়া এবং পিংবনি গ্রাম পঞ্চায়েত গুলি গড়বেতা-২ সমষ্টি উন্নয়ন ব্লক এবং গড়বেতা-৩ সমষ্টি উন্নয়ন ব্লক এর অন্তর্গত।
শালবনি বিধানসভা কেন্দ্রটি ৩৩ নং ঝাড়্গ্রাম লোকসভা কেন্দ্র (এসটি) এর অন্তর্গত। 
২০১১ সালের নির্বাচনে, তৃণমূল কংগ্রেসের শ্রীকান্ত মাহাতো তার নিকটতম প্রতিদ্বন্দ্বী সিপিআই (এম) এর অভিরাম মাহাতোকে পরাজিত করেন।
২০০৬, ২০০১ এবং ১৯৯৬ সালের বিধানসভা নির্বাচনে, সিপিআই (এম) এর খগেন্দ্রনাথ মাহাতো শালবনি বিধানসভা কেন্দ্র থেকে জয়ী হন তার নিকটতম প্রতিদ্বন্দ্বী ২০০৬ সালে তৃণমূল কংগ্রেসের উত্তরা সিংহ (হাজরা)কে পরাজিত করেন, ২০০১ সালে তৃণমূল কংগ্রেসের দীনেন রায়কে এবং ১৯৯৬ সালে ঝাড়খণ্ড পার্টি (নরেন) এর তাপস দাসকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে।
সিপিআই (এম) এর সুন্দর হাজরা ১৯৯১ সালে জনতা পার্টির বিজয় মাহাতোকে, ১৯৮৭ সালে কংগ্রেসের বাসন্তী মাহাতোকে, ১৯৮২ সালে কংগ্রেসের কালী সাধন মাহাতোকে এবং ১৯৭৭ সালে কংগ্রেসের বাসন্তী মাহাতোকে পরাজিত করেন।
সিপিআই এর ঠাকুর দাস মাহাতো ১৯৭২ সালে জয়ী হন। সিপিআই (এম) এর সুন্দর হাজরা ১৯৭১ সালে জয়ী হন। ১৯৬৯ এবং ১৯৬৭ সালে বাংলা কংগ্রেসের অমুল্য রতন মাহাতো জয়ী হন। ১৯৬২ সালে কংগ্রেসের নিরঞ্জন খামরাই জয়ী হন। ১৯৫৭ সালে শালবনি কেন্দ্রে আসন বিদ্যমান ছিল না। স্বাধীন ভারতের প্রথম নির্বাচন ১৯৫১ সালে, নির্দলের বিজয় গোপাল গোস্বামী শালবনি কেন্দ্র থেকে জয়ী হন।
সিম্বা

সিম্বা হচ্ছে রোহিত শেট্টি দ্বারা পরিচালিত ২০১৮ সালে মুক্তিপ্রাপ্ত একটি ভারতীয় হিন্দি ভাষার মারপিট চলচ্চিত্র, যেটির চিত্রনাট্য রচনা করেছেন ইউনুস সাজাওয়াল এবং সাজিদ শামজি। এটি সিংহাম সিরিজের একটি অংশ, এই চলচ্চিত্রটি করণ জোহরের ধর্মা প্রোডাকশনসের ব্যানারে নির্মিত। এই চলচ্চিত্রে রণবীর সিং, সারা আলি খান এবং সোনু সুদ অভিনয় করেছেন, এছাড়াও বাজিরাও সিংহমের চরিত্রে চলচ্চিত্রের একটি অংশে অজয় দেবগন অভিনয় করেছেন। এই চলচ্চিত্রটি সংগ্রাম "সিম্বা" ভালেরাও-কে ঘিরে, যিনি সিংহামের শহরেই শৈশব পালন করা একজন দুর্নীতিবাজ পুলিশ কর্মকর্তা; অতঃপর তার আশেপাশের মানুষের ওপর হওয়া একটি দুঃখজনক ঘটনার পর তিনি নিজেকে পরিবর্তন করতে বাধ্য হন।
২০১৮ সালের জুন মাসে, সিম্বার মুখ্য ফটোগ্রাফি শুরু হয়েছিল। চলচ্চিত্রটি ২০১৮ সালের ২৮ ডিসেম্বর মুক্তি পায়। এটি রিলায়েন্স এন্টারটেইনমেন্টের মাধ্যমে পরিবেশিত হয়েছে।
সংগ্রাম "সিম্বা" ভালেরাও (রণবীর সিং) হচ্ছে শিবগাধের এক (যেখানে বাজিরাও সিংহাম অজয় দেবগন তার শৈশব অতিবাহিত করেছেন) অনাথ, যিনি বড় হয়ে একজন পুলিশ কর্মকর্তা হন। বাজিরাও চরিত্রের বিপরীতে, সিম্বা দুর্নীতিপরায়ণ পুলিশ হিসেবে জীবনোপকরণের পূর্ণ সুবিধা গ্রহণ এবং তা উপভোগ করেন। যাহোক, যখন সিম্বার প্রিয়জনের ওপর অপব্যবহার করা হয়, তখন তিনি নিজেকে শুধরে নিয়ে জীবন পরিচালনার জন্য সৎ পথ বেছে নিতে বাধ্য হন।
এই চলচ্চিত্রের অ্যালবামের গানগুলো তানিষ্ক বাগচী এবং লিজো জর্জ - ডিজে চেটাস রচনা করেছেন। এই গানগুলো সাব্বির আহমেদ, রাশমি ভিরাগ ও কুমার লিখেছেন। ১৯৯৬ সালে মুক্তিপ্রাপ্ত চলচ্চিত্র "তেরে মেরে সাপনের" একটি গান থেকে নতুনরূপে "আঁখ মারে লাড়কা আঁখ মারে" গানটি ভারত গোয়েল, আদিত্য দেব এবং চন্দন সাক্সেনা সঙ্গীত প্রযোজনা করেছেন
জেনিফার জোন্স

জেনিফার জোন্স (জন্ম: ফিলিস লি ইসলি, ২ মার্চ ১৯১৯ - ১৭ ডিসেম্বর ২০০৯) ছিলেন একজন মার্কিন অভিনেত্রী ও মডেল। তিন দশকের অধিক সময়ের কর্মজীবনে তিনি পাঁচটি একাডেমি পুরস্কারের মনোনয়ন লাভ করেন ও শ্রেষ্ঠ অভিনেত্রী বিভাগে একটি পুরস্কার জয় করেন, এবং সেরা নাট্য অভিনেত্রী বিভাগে একটি গোল্ডেন গ্লোব পুরস্কার অর্জন করেন। জোন্স একাডেমি পুরস্কার বিজয়ী কনিষ্ঠতম ব্যক্তিদের একজন, যিনি ২৫ বছর বয়সে এই পুরস্কার জয় করেন।
ওকলাহোমার টুলসায় জন্মগ্রহণকারী জোন্স অভিনয় শুরুর পূর্বে মডেল হিসেবে কাজ করতেন। ১৯৩৯ সালে তিনি দুটি ধারাবাহিক চলচ্চিত্রে অভিনয় করেন। তার তৃতীয় চলচ্চিত্র ভূমিকা ছিল "দ্য সং অব বের্নাদেত" (১৯৪৩) ছবিতে বের্নাদেত সুবিরুস, যার জন্য তিনি শ্রেষ্ঠ অভিনেত্রী বিভাগে একাডেমি ও গোল্ডেন গ্লোব পুরস্কার অর্জন করেন। তিনি পরবর্তীকালে কয়েকটি চলচ্চিত্রে অভিনয় করে প্রশংসিত হন এবং ১৯৪০-এর দশকে "সিন্স ইউ ওয়েন্ট অ্যাওয়ে" (১৯৪৪), "লাভ লেটারস" (১৯৪৫) ও "ডুয়েল ইন দ্য সান" (১৯৪৬) চলচ্চিত্রে অভিনয় করে আরও তিনটি একাডেমি পুরস্কারের মনোনয়ন লাভ করেন।
১৯৪৯ সালে জোন্স চলচ্চিত্র প্রযোজক ডেভিড ও. সেলৎসনিকের সাথে বিবাহ বন্ধনে আবদ্ধ হন এবং ভিনসেন্ট মিনেলির "মাদাম বোভারি" চলচ্চিত্রে নাম ভূমিকায় অভিনয় করেন। ১৯৫০-এর দশকের শুরুতে তাকে "রুবি জেন্ট্রি" (১৯৫২), জন হিউস্টনের রোমাঞ্চকর হাস্যরসাত্মক "বিট দ্য ডেভিল" (১৯৫৩) এবং ভিত্তোরিও দে সিকার নাট্যধর্মী "টার্মিনাল স্টেশন" (১৯৫৩) ছবিতে দেখা যায়। জোন্স "লাভ ইজ আ ম্যানি-স্প্লেন্ডরড থিং" (১৯৫৫) ছবিতে একজন ইউরেশীয় ডাক্তারের ভূমিকায় অভিনয় করে তার পঞ্চম একাডেমি পুরস্কারের মনোনয়ন লাভ করেন।
সরিষা ইউনিয়ন, ঈশ্বরগঞ্জ

সরিষা ইউনিয়ন ময়মনসিংহ বিভাগের ময়মনসিংহ জেলার ঈশ্বরগঞ্জ উপজেলার একটি ইউনিয়ন।
বাংলাদেশ জাতীয় তথ্য বাতায়ন অনুযায়ী সরিষা ইউনিয়নে বসবাসকারী মোট জনসংখ্যা ৩১,৪৫২। জাতীয় পরিসংখ্যান ব্যুরোর আদমশুমারি প্রতিবেদন অনুযায়ী ২০০১ সালে ইউনিয়নটিতে পুরুষ ও নারীর সংখ্যা ছিল যথাক্রমে ১২,৬১৭ এবং ১২,৪০১ জন।
এই উপজেলার অধিকাংশ মানুষ ইসলাম ধর্মাবলম্বী। সুন্নি, ওয়াহাবি ও আহমাদিয়া মুসলিম বিদ্যমান। হিন্দুধর্ম এখানে দ্বিতীয় সংখ্যাগরিষ্ঠ ধর্ম।
টমাস মিচেল (অভিনেতা)

টমাস জন মিচেল (; ১১ জুলাই ১৮৯২ - ১৭ ডিসেম্বর ১৯৬২) ছিলেন একজন মার্কিন অভিনেতা, পরিচালক, নাট্যকার এবং চিত্রনাট্যকার। দীর্ঘ কর্মজীবনে তার বিখ্যাত চরিত্র ভূমিকাসমূহ হল "গন উইথ দ্য উইন্ড" ছবিতে জেরাল্ড ওহারা, "স্টেজকোচ" ছবিতে ডক বুন, "ইটস আ ওয়ান্ডারফুল লাইফ" ছবিতে বিলি এবং "হাই নুন" ছবিতে মেয়র জোনা হেন্ডারসন। মিচেল প্রথম অভিনেতা, যিনি অভিনয়ের ত্রি-মুকুট (অস্কার, এমি ও টনি পুরস্কার) জয় করেন।
মিচেল দুটি একাডেমি পুরস্কারের মনোনয়ন লাভ করেন; প্রথমটি "দ্য হারিকেন" (১৯৩৮) চলচ্চিত্রের জন্য এবং দ্বিতীয়টি "স্টেজকোচ" (১৯৩৯) চলচ্চিত্রের জন্য। দ্বিতীয় ছবিটিতে অভিনয় করে তিনি শ্রেষ্ঠ পার্শ্ব অভিনেতার জন্য একাডেমি পুরস্কার অর্জন করেন। তিনি তিনটি এমি পুরস্কারের মনোনয়ন লাভ করেন; চিকিৎসা নাট্যধর্মী "দ্য ডক্টর" ধারাবাহিকে অভিনয় করে ১৯৫২ ও ১৯৫৩ সালে দুটি এমি পুরস্কারের মনোনয়ন হতে ১৯৫৩ সালে শ্রেষ্ঠ নাট্য ধারাবাহিক অভিনেতা বিভাগে একটি পুরস্কার অর্জন করেন। ১৯৫৫ সালে তিনি একটি সাপ্তাহিক অন্থলজি ধারাবাহিকে অভিনয় করে অপর একটি এমি পুরস্কারের মনোনয়ন লাভ করেন। মিচেল ১৯৫৩ সালে সঙ্গীতধর্মী হাস্যরসাত্মক "হেজেল ফ্ল্যাগ" মঞ্চনাটকে অভিনয় করে সঙ্গীতনাট্যে শ্রেষ্ঠ অভিনেতা বিভাগে টনি পুরস্কার অর্জন করেন।
কাটিনা পাক্সিনু

কাটিনা পাক্সিনু (; ১৭ ডিসেম্বর ১৯০০ - ২২ ফেব্রুয়ারি ১৯৭৩) ছিলেন একজন গ্রিক চলচ্চিত্র ও মঞ্চ অভিনেত্রী। তিনি ১৯২৮ সালে গ্রিসে মঞ্চ অভিনয়ের মধ্য দিয়ে তার কর্মজীবন শুরু করেন। তিনি ১৯৩২ সালে প্রতিষ্ঠিত গ্রিসের জাতীয় থিয়েটারের প্রতিষ্ঠাতা সদস্যদের একজন ছিলেন। দ্বিতীয় বিশ্বযুদ্ধ শুরু হলে তিনি যুক্তরাজ্য ও পরে মার্কিন যুক্তরাষ্ট্রে চলে যান। যুক্তরাষ্ট্রে "ফর হুম দ্য বেল টোলস" (১৯৪৩) দিয়ে তার চলচ্চিত্রে আত্মপ্রকাশ ঘটে এবং এই কাজের জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কার এবং গোল্ডেন গ্লোব পুরস্কার অর্জন করেন।
পাক্সিনো অল্প সংখ্যক হলিউড চলচ্চিত্রে অভিনয় করেন এবং ১৯৫০-এর দশকের শুরুতে গ্রিসে ফিরে আসেন। তিনি সেখানে পুনরায় মঞ্চে মনোনিবেশ করেন এবং কয়েকটি ইউরোপীয় চলচ্চিত্রে অভিনয় করেন। দীর্ঘদিন ক্যান্সারের সাথে যুদ্ধের পর তিনি ১৯৭৩ সালে মৃত্যুবরণ করেন।